Jordan McRae daukagu gaur berri guztietan. Dirudienez, Baskonia taldearen twitter kontua jarraitzeari utzi egin zion Jordanek, baina bost minutu pasa eta gero, berriz ere jarraitzeari ekin zion. Hori gutxi balitz ere, gaur goizean tweet bat ezarri du egiaren askatasuna aldarrikatzen. Baina gero ezabatu du.\nEta bi tontakeri hauekin badaukagu beita sare sozialetan aritzen garen guztiok. Hasi gaitezke idazten eta mintzatzen, taldetik botatzen, ebakuntza egiten edo harrikatze bat prestatzen Jordan McRaerentzat. Hauxe da gaur egun daukagun mundua. Bi huskeria ikusten ditugu eta pelikula osoa badakigu jada. Inolako zalantzarik gabe gainera!\nEz dakit nola bukatuko duen McRaek Baskonian, edo nola dagoen bene-benetan bere sorbalda, baina bi gauza argi daukat: Lehenengoa, Gasteizen sorbalden espezialista onetariko bat daukagula, Mikel Sanchez hain zuzen ere, eta bere hitza da errespetatu egin behar duguna, eta ez gure ateraldi traketsak. Bigarrena, ez dakigula nola dagoen jokalariaren kontratua, ezta bere erlazio klubarekin ere. Baina zer gertatuko den azkenean jokalariarekin, bakarrik denborak esango digu. Sendatu, ebakuntza egin edo alde egin. Auskalo!\nHala ere, nire gaurko hausnarketa pixka bat sakonagoa egin nahiko nuke. Gaur egun, follow-unfollow batek daukan eraginari buruz, hain zuzen ere. Nahita egin al du? Ez? Zer nolako konklusio atera dezakegu keinu horretatik? Benetan konklusioren bat atera behar dugu? Bada, agian bai, baina pentsa dezagun. Agian, ez!\nAzkenaldi honetan, adibide ugari ikusi egin ditugu. Agian famatuena Piqueren “Se queda” izan daiteke. Bi hitz, ez gehiago, eta berak argitu zuen arabera, txantxetan. Bada, hilabete oso bat egon ziren irratiek horri buruz hitz egiten eta milaka egunkari idatzi zuten bi hitz ohiek aztertzen. Eta mezu pertsonal sinple bat izan zen bakarrik.\nAlde batetik zaleak daude. Zaleek sare sozialetan egiten duzun guztia ikusten dute, eta ez dute barkatzen. Txorakeri bat eginez gero, naiz eta segundo bakar bat iraun, ikusiko dute eta errepikatuko dute beste zale guztiek ikusi arte. Agian normala da. Egunero iritziren bat bota behar dugu, ezta? Eta bestaldetik, komunikabideak daude. Haiek ere sare sozialetan agertzen denari arreta jartzen diote, eta keinu sinple batekin berri sakon eta garrantzitsu bat egiten dute maiz.\nAzkenean, arazoa ez du pertsonaiak sortzen, ez zaleek, ezta komunikabideek ere. Baina denok batera, bai. Txorakeri bat egiten dugu, follow-unfollow bat adibidez, eta hurrengo bi astetan badaukagu jada zertan hitz egiteko sare sozialetan, zertan mintzatzeko irratietan eta zertan idazteko egunkarietan.\nGaur ikusi dugun arabera, Pedro Martinezek Baskoniaren itxura guztiz aldatu du jada. Ondo al dago taldeak? Ez, ez dago ondo, baina gogoratu dezagun nola zegoen pasa den astean. Pasa den ostiralan, Baskoniak Alemanian jokatu zuen gogoratzen dudan partidurik txarrenetariko bat. Talde bezala, Baskoniak ez zen existitzen. Hamabi jokalari batu ziren Alemanian saskibaloi partidu bat jokatzeko, baina han ez zegoen talde bat, banda bat baizik. Gaur beste gauza bat ikusi dugu. Akatsak? Bai noski, gehiegi gainera, baina gaur ez zeuden hamabi jokalari, talde bat baizik.\nPedrok lortu duena ez da erraz lortzen. Oso denbora gutxi izan du lan egiteko, baina lanari gogor ekin dio, eta lehengo emaitza gaur lortu dugu. Oso garrantzitsua gainera.\nLehengo zatian Baskonia on bat ikusi dugu. Hirukoetan asmatu dute, eta horrela konfiantza gehiagorekin jokatzen da dudarik gabe, baina baloia ondo mugitu dute, eta atzean, defentsa on bat ikusi dugu. Banan-banako defentsan, jokalariak ez dute defendatzailea aldatu. Bakoitzak berarekin jarraitu du, naiz eta blokeo on bat jan. Pibotak bai lagundu du, flash bat deitzen dena egiten, hau da, pixka bat laguntzen, baina berehala bere lekura bueltatzen. Gaur nahiko ondo egin dute jokalariak. Ez ditut akats nabarmengarririk ikusi, behintzat han. Baina akatsak beste leku batzuetan gertatu dira. Gehienetan, bigarren laguntzan eta baloia ez duen jokalarien defentsan…\nErasoan, baloia ondo mugitu dute, eta kontraeraso eta trantsizio batzuk egin dituzte. Orohar nahiko joko ona eskaini dute esan beharko genuke. Baina baloi inozo gehiegi galduz gero, errenta txikiarekin heldu gara atsedenaldira. Ziur aski gehiago merezi genuen, baina horrelakoa da saskibaloia, ez badituzu zure aukerak ondo aprobetxatzen gero garesti ordaintzen duzu.\nArgazki iturria: Baskonia\nBigarren zatia ezberdina izan omen da. Hirugarren laurdenean, taldea gelditu da, ez zuen saskia ondo aurkitzen, eta atzean akatsak ziren nabari. Talde jokoa, momentuz, pikutara joan da, eta beste egunetako mamuak agertu dira berriro Buesatik. Beharbada Jayson Grangerrek beharrezkoa da irabazteko. Dudarik gabe. Baina bere jokoa pixka bat aldatu behar du. Marcelinhorekin, taldea hobeto jokatu du multzo bezala. Baina Marcelinhorekin ziur aski ez genuke irabaziko. Eta duda horrekin bizi gara denok, baita Pedro Martinezek ere.\nMomentu batetan, epaileek hasi dira Baskoniaren kontran falta gehiegi adierazten, eta Panathinaikosek oso erraz egiten zituen puntuak jaurtiketa libreko marratik. Baskoniak berriz, indibidual jokatzen, ez zuen saskia ikusten. Momentu horretan partidua zihoala pentsatu dugu askok, baina ez dakit nola heldu gara bizirik azkenengo laurdenera.\nEta azkenengo laurdenean, Baskoniak bere handiuste ageri du, eta nortasuna jarri du mahai gainean. Bihotza buruari irabazi dio, eta taldeak barruan daukan guztia atera du partidua azken minutura eramateko. Taldeak nekatuta zegoen, baina ez zirudien, eta Panathinaikosek, ez zuen saskia hain erraz ikusten. Eta azkenengo momentuan, Tokoren tapoi bat, eta Beaboisen jenialtasun batek (bai, jada bigarren aldiz aurten), miraria obratu du Buesa arenan.\nArgazki iturria: El Correo\nGaurko partidua oso oso garrantzitsua izan da. Taldeak behar zuen honelako garaipen bat konfiantza hartzeko. Konfiantzarekin, akats inozo hauek desagertzen joango dira poliki-poliki, eta taldeak daukan potentziala erakutsiko du laster.\nEta bai, hazi naizen bezala bukatuko dut. Pedro, gustatzen zatzaizkit! Lan bikaina, mister!\nAtzoko eguna denbora luze batean gogoratuko dugu. Ziur aski Balentziaren kontra jokatutako partidua ez du gehiegirik iraungo gure oroimenean, ez, ordea, gero prentsa gelan pasatu zena. Prigioni oso serio agertu zen eta denok susmatzen genuena esan zuen: “Banoa. Ezin dut gehiago.” Eta bere dimisioa jarri zuen mahai gainean. Jokalariek ezin zuten sinetsi, eta saiatu ziren Prigioniren iritzia aldatzen, baina ondo dakigun bezala, oso buru gogorra dauka, eta erabaki bat hartzen duenean, akabo.\nBaina nola heldu gara leku honetara? Ondo egin al du Prigionik? Jarraitu baino lehen zera esan behar dut: Ez da bat ere erraza niretzat artikulu hau idaztea. Ez dut esango Prigioniren laguna naizenik, ez liteke egia izango, baina niretzat ez da bakarrik beste entrenatzaile bat. Prigioni da, Baskoniaren ikurra, eta, niretzat, erreferentzia oso garrantzitsu bat.\nBaina analisi serio bat egin nahi dut, eta gauzak ondo aztertzen baditugu, esango nuke bere dimisioa justifikatuta dagoela. Baskoniaren txar guztiak Prigioniren erruak dira? EZ. Baina batzuk bai. Zeintzuk?\nEz, ez dut hitz egingo aldaketa automatikoei buruz. Aspergarria da jadanik. Klixe bat egin dugu denon artean, nik lehengoa, baina batzuetan badirudi horrelako defentsa bat egingo bagina, porrota jasoko genukela. Beti. Eta hori ez da egia. Pabloren defentsa ez da, berez,txarra. Baina gaizki egiten ari ziren jokalariak.Oraindik ez zeukaten ondo ikasita eta akats ugari ikusten ziren. Eta akats oien araberan, taldea oso galduta ikusten zen kantxan. Eta han zetorren benetako arazoa, laguntzak. Inork ez zuen laguntza on bat ematen taldean, eta han zegoen benetako gakoa, eta ez aldaketa automatikoetan. Jokalariek laguntzak ondo egingo balituzte, beste oilar batek joko luke kukurruku\nBaina ala eta guztiz ere, egia da, defentsa horren arduraduna Pablo zen, eta bera zen erabakiak edo aldaketak egin beharko lukeena. Bere ideiekin hil zen, eta uste dut jokalariek oraindik ez zekitela nola interpretatu Pabloren sistema.\nZiur aski defentsaren ondorioz, taldearen konfiantza oso murriztuta zegoen. Shengelia berak, partiduaren bukaeran, ez zekien nola adierazi beraien buruari zer gertatzen ari zaien. “Bloqueo”, “tocados” eta familia horretako sinonimo asko erabili zituen deskribatzeko. Jokalari batzuk mamiak dira kantxan. Adibidez, Timma, Voightman, Poirer Huertas edo Janning, ez dira jokalariak, edo behintzat, ez dira izan behar ziren jokalariak. Bai, kantxan agertzen dira, baina ikusezinak dira. Blokeo hori apurtu behar zen lehen baino lehen, eta agian Prigionirekin, zaila izango zen.\nErasoan ere taldea ez zegoen ondo. Jokalariek guda bere kabuz egiten zuten. Granger, Beabois eta Shengelia bakarrik jokatzen ari ziren. Ondo, baina bakarrik. Besteek, beste bederatzi jokalariek, lehengo lerroko ikusleak ziren. Bai, batzutan, Ilimanek mate edo triple bat botatzen zuen pick and roll edo pick and pop baten atzetik, eta bai, beste batzutan Timma, Janning edo Huertasek, hiruko bat edo bi botatzen zuten, baina normalean, hori gertatzen zen Toko edo Granger zerbait saiatuz gero, eta posizio zail batean. Gure eraso jokoa ondo zihoan Toko eta Granger (eta Beabois) asmatzen zutenean, baina horrela ezin zen jokatu.\nBaina dena ez zen Prigioniren errua. Jokalarien ardura, egoera honetan, oso handia da, eta beraien jarrera azkeneko neurketetan (bi edo hiru salbuespenekin) tamalgarria izan da. Nabaritzen da jokalariek Prigionirekin zuten harremana benetan ona zela, baina ez nago ziur harreman hori, talde profesional batean, ona den ala ez. Jokalarien ardura pertsonala, izan daiteke gako nagusiena edozein saskibaloi talde batean. Eta hori faltan bota dugu gure Baskonian.\nBukatzeko, Prigioniri eskerrak eman nahi dizkiot. Bere zintzotasuna eta Baskoniari dion amorea berriz ere adierazi du. Bagenekien hasiberria zela, eta pixka bat pazientzia beharko genukeela berarekin, baina horrela da kirola,eta bereziki, horrela da Baskonia. Talde honetan irabazi behar da. Edo behintzat, borrokatu behar da. Eta taldea ez badu ondo jokatzen, eta, tamalgarriena, ez badu borrokatzen, entrenatzaileari begiratuko diogu. Eta hasiberri batekin, oso erraza da errudun bat aurkitzea. Ez bakarrik entrenatzaileak, hemen, Espainian inork ez du dimisioa eskatzen. INORK EZ. Eta begira nola daukagun gure panorama … Ba berak bai, ardura hartu du, eta agur esan digu.\nMila esker Pablo, eta bihotz bihotzez, sorte asko zure hurrengo proiektuetan. Bizitza oso luzea da, eta Baskoniak beste oportunitate bat eskainiko dizu etorkizunean. Ziur nago.


Udako programazioa Chillida Leku museoan 2019. urtean: dantza, musika, yoga...\nDantza, musika, yoga eta gaueko bisitak, uda honetan Chillida Lekun\nHernaniko zentroak hainbat jarduera eskainiko ditu hurrengo hiletan. Lehenengoa “Erritu” Kukai dantza konpainiaren ikuskizuna izango da, ekainaren 21ean.\n"Erritu" dantza ikuskizunak abiatuko du programazioa. ©Zabalaga Leku. Donostia, VEGAP, 2019.\nChillida Lekuk kultura- eta hezkuntza-programazioa eskainiko du udan, eta dantzak, musikak, yogak eta beste hainbat diziplinak Hernaniko museoaren espazioak hartuko dituzte uztail, abuztu eta irailean, umeentzako ikastaro eta gaueko bisitez gain.\nEduardo Chillidak museoa sortzeko orduan buruan erabili zuen helburu eta filosofiari jarraituta, "Chillida Lekuren kultura programak elkarrizketak proposatu nahi ditu musikarekin, hutsunearekin, poesiarekin eta artistaren ibilbidean etengabe agertu ziren gainerako kontzeptuekin", zentroaren arduradunek esan dutenez.\nProgramazioaren ekitaldi nagusiak ostiralean bertan hasiko dira, hilaren 21ean; udako solstizioa ospatzeko, Kukai dantza konpainiak “Erritu” ikuskizuna aurkeztuko du, aire librean, Eduardo Chillidaren eskulturen eta zuhaitzen artean.\nGainera, uztailaren 6 eta 20rako (larunbatak) ume eta helduei bideratutako bisitak prestatu dituzte, eta uztail eta abuztuko ostegunetan (abuztuaren 15a izan ezik) gauez irekiko dute museoa, bisitaz gain bezeroei Lurra Cafeko terrazan afariak eskaintzeko.\nUztail eta abuztuko larunbatetan, gainera, Chillida Lekuk yoga eskolak prestatu ditu edozeinentzat (ez da aurretiaz esperientziarik izan behar), eta parte-hartzaileek “brunch osasungarri” bat hartuko dute klasea bukatutakoan.\nHalaber, abuztuaren 7an, asteazkenarekin, Sigma Project saxofoi-jotzaileen laukoteak (Alberto Chaves, Andres Gomis, Angel Soria eta Josetxo Silguero) kontzertua eskainiko du, eta Eduardo Chillidaren eta beste zenbait egileren testuak tartekatuko dituzte musikan.\nAzkenik, Beñat Achiary abeslari, musikari eta inprobisatzaileak itxiko du udako denboraldia Chillida Lekun, irailaren 4an, alboan Mathieu Mendizabal kantaria eta Haratago Julen Achiary semearen taldea izanik.


Sainte-Colombe (Alpe Garaiak) - Wikipedia, entziklopedia askea.\nSainte-Colombe (Alpe Garaiak)\nKantonamendu canton of Orpierre\n44°17′05″N 5°40′09″E / 44.2847°N 5.6692°E / 44.2847; 5.669244°17′05″N 5°40′09″E / 44.2847°N 5.6692°E / 44.2847; 5.6692\nBarret-sur-Méouge, Étoile-Saint-Cyrice, Orpierre, Ballons, Izon-la-Bruisse eta Laborel\n53 (2018ko urtarrilaren 1a)\n26 (%49.1) 29 (%54.7)\nSainte-Colombe (frantsesez eta ofizialki: Sainte-Colombe) Okzitaniako udalerri bat da. Administratiboki Frantziako Alpe Garaiak departamenduan dagoena, Proventza-Alpeak-Kosta Urdina eskualdean. 2013an 63 biztanle zituen.\n2007an Sainte-Colombe udalerrian erroldatutako biztanleak 52 ziren. Familiak 28 ziren, horien artean 12 pertsona bakarrekoak ziren (12 bakarrik bizi ziren gizonak), 8 seme-alabarik gabeko familiak ziren eta 8 seme-alabak dituzten bikoteak ziren.\n2007an 64 etxebizitza zeuden, 26 familiaren etxebizitza nagusia ziren, 34 bigarren erresidentzia ziren eta 4 hutsik zeuden. 60 etxeak ziren eta 4 apartamentuak ziren. 26 etxebizitza nagusietatik 17 bere jabearen bizilekua ziren eta 9 alokairuan okupaturik zeuden; 2 etxek bi gela zituzten, 7 etxek hiru zituzten, 10 etxek lau zituzten eta 7 etxek bost zituzten. 23 etxek euren parking plaza propioa zuten azpian. 15 etxetan ibilgailu bat zegoen eta 10 etxetan bat baino gehiago zituzten.\n2007an lan egiteko adina zuten pertsonak 36 ziren, horien artean 21 aktiboak ziren eta 15 inaktiboak ziren. 21 pertsona aktiboetatik 18 lanean zeuden (11 gizon eta 7 emakume) eta 3 langabezian zeuden (1 gizon eta 2 emakume). 15 pertsona inaktiboetatik 10 erretiraturik zeuden, 1 ikasten zegoen eta 4 "bestelako inaktibo" gisa sailkaturik zeuden.\n2007an zeuden 4 komertzioetatik, 1 bestelako produktu industrialen fabrikazioko enpresa zen, 2 ostalaritza eta jatetxe enpresak ziren eta 1 «beste zerbitzu jarduera batzuk» multzoan sailkatutako enpresa zen.\nBallons (3,7 km)\nOrpierre (3,9 km)\nÉtoile-Saint-Cyrice (5,0 km)\nSalérans (5,3 km)\nBarret-sur-Méouge (5,7 km)\nLaborel (6,0 km)\nMultimedia: Sainte-Colombe (Hautes-Alpes)\nOrriaren azken aldaketa: 15 urria 2021, 21:48.


«Aita Mariri erreskaterako baimena ukatuta Gobernu espainiarra legearen gainetik jartzen da» | Haria | IRRATIA\n«Aita Mariri erreskaterako baimena ukatuta Gobernu espainiarra legearen gainetik jartzen da»\nItsas Salbamendu Humanitarioa Gobernuz Kanpoko Erakundeak kudeatzen duen Aita Mari ontziak Mediterraneora joateko Madrilen baimena jaso du azkenean, baina erreskateak egiteko debekua ezarri diote. Asmoa datorren asteazkenean Greziara abiatzea da. Amaia Martinez Aita Mariko kideak gogoratu du legeak zehazten duela arriskuan dauden pertsonak jaso egin behar direla, «ezin da inor itsasoan utzi».\nNaiz Irratia|10/10/2019 Actualizada:\nAita Mari ontzia.\nMediterraneora giza laguntza eramatera joateko baimena eman dio Gobernu espainiarrak Aita Mariri. Martinezek gogoratu du normalean 24 edo 48 orduz luzatzen den tramitea, euren kasuan, ia hilabetez luzatu dela. Udaberrian ere izan ziren Mediterraneo aldean eta orduan bezala, orain ere, berriro ukatu diete erreskate lanak egitea. «Debeku horrekin jarraitzen dugu».\nEta nola baloratzen du Aita Marik debeku hau? «Eskubide gabeko debeku bat dela baloratzen dugu, legearen gainetik jartzen ari dira, arriskuan dauden pertsonak jaso behar dira, ezin da itsasoan inor utzi», dio Martinezek. Azpimarratu du Europar Batasunaren hitzarmenetan jasota daudela arau horiek.\nAita Mariko kidearen hitzetan «hilabeteak daramatzagu jendea nola itsasoratzen den ikusten, bizitza izpi txiki baten bila ateratzen dira eta asko hil egiten dira». Egoera honetan «ez dugu ulertzen nola den posible Espainiak guri baimena ukatzea, azken finean beraiek egin behar duten lan bat da eta ez egite horretan gu prest egonik ez dago eskubiderik debekua ezartzeko, lotsagabekeria bat da», dio.\nErreskateak egiteko debekuaren abiatuko dira, beraz, Grezia aldera, printzipioz, datorren asteazkenean bertan. Izan ere, lehorrera iristea lortzen duten migranteak oso egoera txarrean daudela azaldu digu Martinezek. Aita Marik oinarrizko materiala eramango du. Pasa den astean ontziratu zuten, orotara zazpi tona. «Niri egia esan malkoak atera zitzaizkidan, ikaragarrizko laguntza humanitario pila aritu ginen bodegatan sartzen. Euskal Herriko gizartea ikaragarria da honekin, asko eskertzen dugu, indarra ematen digu babes guzti honek».


Visita para Batxilergoa al Museo Marítimo – Itsasmuseum Bilbao\nBizitzaz betetako Itsasadarra\nBa al zenekiten… gaur egun Bilboko Itsasadarrean 60 espezie baino gehiago bizi direla?\nJarduera honetan Bilboko Itsasadarraren ekosistemaz eta ingurumenaren aldetik emandako hobekuntzaz hitzegingo dugu.\nMuseoan zehar bisita gidatu batekin hasiko gara, Bilboko Itsasadarrak ingurumenaren aldetik eman duen hobekuntza aztertuz eta gaur eguneko ekosistema ezagutuz.\nBukatzeko, uraren kalitatea neurtzeko, Museoaren kanpoaldean, Itsasadarreko uraren lagin bat hartuko dugu eta analisi fisiko-kimiko bat egingo diogu.\nHezkuntza maila: Batxilergoa (16-18 urte)\nOrdutegia: asteartetik ostiralera (10:00 – 14:00)\nAntolaketa: 15 gutxienez, eta 25 gehienez (talde bakoitzeko). 3 talde gehienez aldi berean (75 gutxi gorabehera)\nTarifa: (BEZa barne): 3,5 €/ikasle eta irakasleak doan\nIzena emateko: tel. 946 085 512\nIzarrak: marinelen GPS-a\nIzarrak marinelen aintzineko GPS-a zen. Izarretan oinarrituz eta tresna desberdinak erabiliz (kuadrantea, astrolabioa edo sextantea) orientatzen ziren.\nIpar hemisferioan Izar Polarrak edo Polaris-ek beti iparraldea adierazten zien. Hego hemisferioan, berriz, hegoaldea aurkitzeko, Crux edo Hegoaldeko Gurutzea aurkitu behar zuten.\nJarduera honetan, ikasleak, Museoan zehar bisita gidatu batekin hasiko dira. Geroago astrolabio bat sortuko dute, baita eguzki eta izar erloju bat ere. Bukatzeko, lan koaderno baten bitartez, nola erabiltzen diren ikasiko dute.\nEzagutu Bilbo Itsasadarretik\nItsasmuseumek eta Bilbobenturak elkarrekin diseinatutako jarduera da. Aukera ematen du Bilboko zenbait mugarri historikoz eta arkitektonikoz gozatzeko eta hiriak azken urteetan izan duen eraldaketa ezagutzeko, oso ikuspegi desberdinetik. Bisita gidatua Museoan hasiko da, eta, ondoren, piragua edo SUP (Stand Up Paddle) nahiz bizikleta hartuko da, Bilboko Itsadarretik edo ertzetatik ibilbideari ekiteko.\n* SOILIK URRITIK APIRILERA EGIN DAITEKEEN JARDUERA\nHezkuntza maila: Batxilergoa (16-18 urte). Igerian jakitea ezinbestekoa da.\nAntolaketa: 15 gutxienez pertsona gutxienez (COVID-19ren arabera)\nTarifa (BEZa barne): 15 €/ikasle eta irakasleak doan (uretako musuko bat pertsona bakoitzarentzat barne)\nErriberako zurgina egun batez\nJarduera honetan, ikasleek Bizkaiko XX. mendeko erriberako zurgindegi batean egurrezko ontziak modu tradizionalean nola egiten zituzten ikasiko dute.\nJarduera hau Museoaren erakusketa iraunkorrean, Erain erakusketan eta tailerrean zehar egindako bisita gidatu batekin hasten da.\nBukatzeko, ikasleek, lortutako ezagutza guztiak praktikan jarriz, txalupa baten erdi modeloa edo maketa eraikiko dute.\nHezkuntza maila: Bigarren Hezkuntza (12-16 urte)\nTarifa (BEZa barne): 3,5 €/ikasle eta irakasleak doan\nJarduera bisita gidatua kontratatzea\nMuseoko erakusketa iraunkorrean barrenako ibilaldia egingo dute bisitariek. Haur Hezkuntzako eta Lehen Hezkuntzako ikasleek pisten jolas baten bidez osatuko dute ibilbide hori, eta, jarduera osagarri modura, eskulan bat sortuko dute tailerrean. DBHko eta Batxilergoko ikasleentzako bisita gidatuak ere eskaintzen ditugu.\nTarteka, aldi baterako erakusketen edo bestelako jardueren programazioaren nahiz eguraldiaren arabera, Museoaren kanpoaldean egiten dira jarduera batzuk: itsasontzi historikoak, bisitan etorritako itsasontzi eskolak, kanpoko dikeak…\nBisita librea egiterakoan, ikasleek Museoa Playmobilezko clicken arabera ezagutuko dute. Erakusketa iraunkorra umeei gerturatzeko eta hobeto ulertzeko, Museoaren gela didaktikoan Playmobilezko 7 eszena daude. Baliabide erakargarri honen helburua, umeek jolasten duten bitartean ikastea da.\nMuseoak bisitariei guztiz audiogida bat eskeintzen die. Bisitaren esperientzia hobetzeko helburuarekin, bisitari bakoitzak bere Android edo IOS smartphonean deskargatu dezake.\nAsteartetik ostiralera, 10:00etatik 14:00etara\n1´5 edo 2 ordu\n3,5€/ikasle (BEZ barne) eta irakasleak doan\n15 gutxienez, eta 25 gehienez (talde bakoitzeko)\n3 talde gehienez aldi berean (75 gutxi gorabehera)\n2€/ikasle (BEZ barne) eta irakasleak doan\nJarduera, bisita edo tailer batean izena emateko edo informazioaren eskaera egiteko hemen duzu aukera.\nArduraduna: BILBOKO ITSASADARRA ITSAS MUSEOA FUNDAZIOA (Itsasmuseum Bilbao)\nLegitimazioa: interesdunaren berariazko adostasuna. Hartzaileak: zure datuak Euskaltel-en gordeko dira.\n** Museotik baieztatu arte, izena emateko eskaera besterik ez da.


Gaixotasun larria duten Iparragirreren eta Azkarateren bila joan dira Alcala Meco epetxera | Gure Herria | INFO7\nGaixotasun larria duten Iparragirreren eta Azkarateren bila joan dira Alcala Meco epetxera\nIbon Iparragirre eta Manu Azkarate Alcala Mecon dituzte preso eta gaur anbulantzia itxura zuen furgoneta batekin joan dira euren bila, bien askatasuna aldarrikatzeko ekimenean parte hartu dute bi presoen senideek eta hainbat eragiletako ordekarik ere.\n|14/11/2017 15:13 Actualizada:\nAlcala Meco esptxe aurrean egin dute ekimena\nSagrario Ramos eta Angelita Burgoa, Azkarate eta Iparragirreren amek parte hartu dute gaurko alkarrikapenean. Eurekin izan dira hainbat ordezkari politiko ere: ERCko Teresa Jorda eta Zunbeltz Bedialauneta Ondarroako alkatea. Baita EH Bilduko Jon Iñarritu, Julen Arzuaga, Unai Urruzuno eta Marian Beitialarrangoitia ere eta Podemoseko Eduardo Santos, besteak beste.\nSarek urtarrileko manifestazioaren harira sustatu duen kanpainaren leloa da #PrestGaude hori eta ekimena egin duten herritarrek eta babestu duten eragileek argazki bateratua egin dute espetxe atarian lelo horri helduta.\nEstatu bat epaitua da segun nola errespetatzen dituen giza eskubideak. Ibon Iparragirre oso gaixorik dago. Ez da kartzelan hil behar. pic.twitter.com/gQy5xEmSG3\n— Eduardo Santos Itoiz (@ESantosItoiz) 2017(e)ko azaroak 14\nIbon Iparragirrek etxean behar du, libre, hori baita gaitzari aurre egiteko daukan aukera bakarra. Bere gaixotasuna eta kartzela ezkonezinak dira. #PrestGaude@marianbeitia-ren mezua Alcala Mecotik. @IparraGalduBaik @Ibon_SOS pic.twitter.com/QtnTDeNYA5\n— EH Bildu Congreso (@ehbilducongreso) 2017(e)ko azaroak 14\nHemen duzue ahotsa.eus hedabideak egindako twiterreko kontakizuna:\n[View the story "Gaur goizean Alcala Mecoko Espetxean egin den ekimenaren haria #PrestGaude" on Storify]\nEkimen ugari Iparragirreren askatasunaren alde\nAldi berean, batean eta bestean Iparragirreren askatasunaren aldeko ekimenak ugaritzen ari dira. Sarean, 7.000 sinadura inguru bildu dituzte azken orduotan ondarroarra aske uztea eskatuz. Hainbat unibertsitatetan, gainera, baraualdiak abiatu dituzte gaur Iparragirreren askatasunaren alde eta atzo Nafarroako sindikatu guztiek larriki gaixo diren presoen askatasunaren alde egin zuten.\nEspetxezaintzaren esku dago orain Iparragirreren askatasuna, epaileak erabakia atzeratu egin du eta hirugarren iritzi bat eskatu du. Madrilgo Kolegioak izendatu ditu hirugarren txosten hori egingo duten medikuak.\nIbon hil ala biziko egoeran\nJon Kirru Iparragirre: "Ibonekin egitean ari direna ikusteak eskenatokirik okerrena pentsatzera garamatza"\n“Presoak hurbildu, baldintzapekoak eskuratu eta gaixoak askatu. Ia, orain, lortu behar dugu”\nPariseko mobilizazio aitzin eman diren urratsak eta keinuak\nArkaitz Rodriguez [Sortu]: “El soberanismo de izquierdas aspira a articular la mayoría social por el derecho a decidir”\nINFO7 / Azoka\n"Ezkur urtea, elur urtea"\n“Espainiar markako armak zibilak hiltzeko erabiltzen direla salatu dugu”\nGreenPeace-ko hainbat ekintzailek protesta ekimen sinboliko bezain ...\nBeñat Gaschen (Les Bascos): 'Ugalketa lagundua pertsona guztientzat eskatzen dugu'\nFrantzian ugalketa lagundua soilik ezkonduta dauden emakume heteros...\nSortzaileak.eus: euskal kultur sortzaileen erakuslehio.\nBerriak emandako bekari esker, hilabete haseran aurkeztu zuen Gotzo...


"Izugarrizko poza izan da halako errekonozimendu bat jasotzea" - Arbizu - Guaixe.eus\n"Izugarrizko poza izan da halako errekonozimendu bat jasotzea"\nMaider Betelu Ganboa 2021-11-23 14:30\nMikel Reparaz Extramianak ostegunean jaso zuen Euskadi Literatur Saria, Artiumen. EITB.\n'Las grietas de América' liburuagatik Euskadi Literatur Saria jaso zuen ostegunean Mikel Reparaz Extramianak Gasteizko Artiumen ospatutako ekitaldian, Saiakera Gaztelaniaz modalitatean. Oso pozik eta eskertua dago.\nAurreko ostegunean, ekitaldi garrantzitsua hartu zuen Gasteizko Artium Museoak: Euskadi Literatur Sarien sari emate ekitaldia. Mikel Reparaz Extramiana kazetari eta idazle arbizuarrak Euskadi Literatur Saria jaso zuen Saiakera Gaztelaniaz modalitatean, Las grietas de América (2020, Península) liburuari esker. EITBko Nazioarteko arduraduna denak 18.000 euroko saria jaso zuen, eta beste 4.000 euro eskura ditzake bere lana beste hizkuntza batean argiratzen bada.\nZorionak Euskadi Saria lortzeagatik. Zeinen sorpresa ederra, ezta?\nEskerrik asko. Ba bai, sorpresa izugarria. Ez nuen inondik inora espero, eta izugarrizko poza izan da horrelako errekonozimendu bat jasotzea. Kontuan hartu behar da Euskadi Literatur Sarira ez dagoela aurkezterik. Hau da, idazleek edo argitaletxeek ez dituzte euren lanak sariketara aurkezten. Epaimahai bat dago eta epaimahai horrek urte osoan argitaratu den guztia kontuan hartzen du, kasu honetan 2020ko argitalpenak, finalista batzuk erabakitzen ditu eta hortik ateratzen da sariduna. Egia esan, ez nuen horrelakorik espero, eta oso pozgarria da.\n‘Las grietas de América’ liburuaren argitaratze prozesua gorabeheratsua izan zen. Pandemiak argitarapena atzeratu zuen, argitaletxeekin ere bueltaka ibili zinen, eta azkenean Península etxeak argitaratu zuen.\nLiburua hasiera batean 2020ko maiatzean ateratzekoa zen, baina pandemia zela eta irailera atzeratu zen, beste hainbat liburu bezala. Eta nik uste dut hein batean horrek liburuari lagundu ziola, gaurkotasunak nolabait bulkada eman ziola, urte horretako azaroan AEBetako hauteskundeak izan baitziren, Joe Bidenek irabazi zituenak, eta ondoren Gabonak pasata, Errege egunean, Kapitolioaren oldarraldia gertatu zen. Uste dut aktualitateak liburuari bigarren edo hirugarren bizi bat eman ziola. Liburuaren lau edizio egin ditu argitaletxeak. Badirudi Euskadi Sariarekin berriz ere izan duela bultzadatxo bat, baina hor gelditu da, laugarren edizio horretan. Momentuz hor dago.\nLiburuak AEBak aztertzen ditu begirada oso berezi batekin. Arrazakeria du oinarri, arrazakeriak AEBetako arrakala bortitzenetako bat izaten jarraitzen duelako gaur egun ere. Euskadi Literatur Sarietako epaimahaiak dioenez, liburua “egileari eta AEBei buruzko liburu bat da. Egileak iraganeko ikertzaile eta orainaldiko erreportari gisa jarduten du, AEBetako historia lotsagarriena egungo errealitate pitzatuarekin lotuz”. Ados zaude egin duten definizioarekin?\nLas grietas de América azkenean kronika bat da, kazetaritza kronika bat. Egia da epaimahaiak dioen bezala, nolabait ere orainaren edo gaurkotasunaren erreportari moduan idatzi dudala, eta baita iraganeko ikerlari gisa ere. Neurri handi batean, nik uste baitut egungo historia kontatzeko ezinbestekoa dela iragana ezagutzea. Liburuan egin dudana, edo saiatu naizena behintzat, AEBetan gaur egun dagoen zatiketa ikaragarria, arrazakeria eta faxismoaren gorakadak sustraia non duen azaltzea da. Horretarako, ezinbestekoa da iragana ikertzea eta liburuan agertzen diren hainbat historia kontatzea, gaur egun, AEBetan gauden tokian zergatik gauden ulertzeko. Nola den posible Donald Trump bezalako presidente bat izatea, edo gaur egun Joe Bidenek dituen erronka zailak, izan ere zatiketa hori ez baita amaitu. Are gehiago, nik esango nuke arrakalak oraindik ere handiagotzen edo areagotzen ari direla. Eta hori guztia ulertzeko ezinbestekoa da iraganera jotzea. Testuinguru historiko hori azaltzeko dokumentazio lan handia egin dut, historiari eta memoria historikoari asko begiratuz. Hain zuzen ere, AEBetan existitzen ez den kontzeptu hori, memoria historikoarena, Hollywoodek eta AEBetako botere ekonomikoak erabat zapaltzen baitu iragana. Eta hori ulertzea ezinbestekoa iruditzen zait gaur egungoa ulertzeko.\n“Liburua euskaraz argitaratzea nahiko nuke; argitaletxearekin aztertuko dugu, ea posible den”\nNoiz izan zinen azkenekoz AEBetan?\nKapitolioko oldarraldia izan eta gero izan nintzen, eta Joe Bidenen kargu hartzean ere lanean izan nintzen. Hori izan zen azken aldia. Lagunak bisitatzera joaten saiatu gara, baina pandemia dela eta, orain arte ezinezkoa izan da hara bidaiatzea. Orain posible da, eta ikusiko dugu.\nBertara zoazen aldiro sentsazio bera duzu, hau da, egoera ez dela konpontzen?\nAEBetan gauzak aldatzea oso zaila dela uste dut. Gizartearen zatiketa hor dago eta luzaroan geratuko da. Esanen nuke Obamaren garaitik gaur egunera arte, trauma asko jasan dituela AEBetako gizarteak. Gauza asko gertatu dira. Trumpen urteak oso gogorrak izan dira batez ere gutxiengoendako: afroamerikarrak, indigenak, hispanoak edo beste kolektibo batzuendako. Horrek asko zatitu du gizartea eta gaur gaurkoz horrela jarraitzen du. Joe Bidenek sendagile baten moduan zauriak sendatuko zituela esan zuen, baina ikusten da oso zaila dela. Bidenek orain duen onarpen maila oso baxua da, ez da % 42ra iristen. Oraintxe bertan ospe gutxien duen historiako hirugarren presidentea da, Forden eta Trumpen atzetik. Hor argi ikusten da ez duela berak nahi zuena lortu, zauriak sendatzea, eta prozesu hori oso luzea izanen dela. Gainera, oraindik mehatxupean dago, Trumpek itzuli nahi duelako eta oraindik kanpaina egiten ari delako. Datorren urtean hauteskundeak izango dira eta Trumpen hautagaiek presentzia handia eta garrantzitsua izanen dute, zalantzarik gabe. Gauzak egun batetik bestera ez direla aldatuko iruditzen zait, eta esanen nuke bide onean ere ez doala.\nGaur egungo AEBak ezagutzeko zure liburua ezinbesteko tresna da. Beste hizkuntza batzuetara itzultzea pentsatu duzu?\nNahi nuke, baina hori ez da hain erraza izaten. Euskadi Literatur Sariak duen beste aukera bat da beste hizkuntza batera itzultzeko diru laguntza ematen duela. Argitaletxearekin begiratuko dugu, ea posible den eta lortzen dugun, baina momentuz ez da gertatu.\nHala izanez gero, itzulpena zuri egitea gustatuko litzaizuke?\nHasiera batean liburua euskaraz idazten hasi nintzen, baina argitaletxearekin hasi nintzenean, gaztelaniaz argitaratu nuen eta beti izan dut arantza hori. Euskaraz argitaratzea nahiko nuke, eta kasu horretan nik neronek idatziko nuke. Baina ikusi beharko da ea aukera hori dugun.\nIngelesera itzultzea hurrengo pausoa litzateke?\nEz legoke gaizki. AEBetako lagun batzuk liburua irakurri zuten. Nola hartzen zuten ikusteak halako beldur bat ematen zidan, oso liburu kritikoa baita, AEBetako gizartearekin eta herrialdearen historiarekin, eta oso iritzi onak jaso ditut handik. Kazetari batek, Associated Pressen Washingtonen lan egiten duenak, esan zidan liburua itzuli beharko nukeela eta AEBetan argitaratu, estatubatuarrendako ere klabe oso garrantzitsuak ematen dituelako. Baina ez dakit hori gertatuko den.\n"Sari bat jasotzeak beste zerbait argitaratzera bulkatzen zaitu nolabait; nahiko nuke"\n‘Las grietas de América’ idaztea une jakin bateko erabakia izan da edo idazten jarraitzeko asmoa duzu? Beste libururen bat etor daiteke?\nNahiko nuke, eta uste dut halako sari bat jasotzeak nolabait horretara bultzatzen zaituela. Liburua argitaratzen duzunean ez zaude ziur, ez dakizu irakurlearendako zein puntutaraino izanen den interesgarria, baina onarpen ona izan duela ikusten duzunean, egia da horrek beste zerbait argitaratzera animatzen zaituela. Egia da orain bertan lanez gainezka gabiltzala eta agian ez dudala horretarako beta handirik, baina beste proiekturen batean sartzera gustatuko litzaidake.\nSaria merezi bezala ospa dezazula.\nBai, gauza hauek ospatu behar dira, argi dago. Nire bizitzan ez ditut sari asko jaso, eta eszenatoki batera igo behar izatea da sari bat jasotzearen gauza txarrenetako bat, baina oso pozik nago.\nMaider Betelu Ganboa 2020 aza 17 Arbizu Etxarri Aranatz\nKazetari arbizuarrak ‘Las grietas de America’ liburua aurkeztu zuen larunbatean Arbizun eta asteazkenean aurkeztuko du Etxarri Aranatze...


Asteroko kronikie: Mereludin eta Kurtxian\nArgazkiak.org | Amillaga © cc-by-sa: ades\n(130420ko informaziñua; koordenadak eta datu sensibliak artxibuan)\nLehelengo Amillagako aterpia ikustera (IS-46 kodigua emon detsat). Marga estrato gogor biren arteko hutsunia da, toki batzutan 2m altu eta 2m sakon hartzen dabena. (...)\nGero, M-16 kobako bigarrengo sarreria hobeto ikustera. Errez allegau naiz bertara, eta bestia lako urteera bat da, garrantzirik bakua. Antxiñako galerixa bat da, gero rekonstrukziño formekin estalitta, eta atzera be higatuta (kolada baten ondo ikusten da). Topo osatu, eta listo.\nArgazkiak.org | Zulueta errekaburua © cc-by-sa: ades\nAzkenik, Mereludi portu gaiñera igo naiz, Zeleta basarri azpiko sakunian neguan ikusten dan lurrun kolumnian jatorrixa argitzera. Zeleta gaiñekaldeko basarrikuei galdetuta, ez dabe han kobarik ezta ur epeleko itturririk ezagutzen. Errez allegau naiz behera, sasixak ondiok indarra hartu barik dagozelako. Marga motako harrixa ikusten da erreka barrenetan, eta leku baten formaziño pseudokarstiko kurioso bat topau dot (M-27 kodigua emon detsat): hiru hundimentu, lurpeko ur korriente txiki baten gaiñian lerrokatuta. 20 bat metrotako tramuan ura lurrezko galerixa batetik doia (40x20 zm), eta biharbada hor hartutako humedadiak eragin leike egun hotzetako lurrun hori.\nArratsaldian Esteban, Saioa, Gari, Nikole, Danel, Mario, Niko eta Oier.\nTxantantorretik behera Abittagaraiñok jaitsi gara.\nBidian, Mariok leza bat señalau desta, Txintxillarra izeneko parajian. Bere esanetan “ba daki bertan ibilli garala”, eta bai: neri IS-26ko potua begittandu jata (ez naiz barruraiñok sartu). Halan be, koordenadak ez deste koinziditzen kataloguan dakagunakin (eta bixak ED50 dira). (...) Barriro bueltau biharko gara, gauzia argitzeko.\nAbittagan, sarrerako rejia ondo topau dogu, nahiz eta torlojua soltatzia asko be asko kostau jakun (ugartuta). Mario, Esteban, Gari, Niko eta bostok sartu gara, galeria printzipala ezagutzera. Formal-formal ibilli dira danak (saltorik ez, korrikarik ez, saguzarrei molestau ez) eta uste eze asko gustau jakela esperientzixia (euretako gehixenak estraiñekotz sartzen ziran kueba batera).\nTxantantorrera bueltan, Mariok leza gehixago erakutsi nahi izan destaz, eta bestiak etxera bialduta basuan sartu gara.\nLehelengo, IS-27tik pasau gara. Mariori inguru horretako toponimuaz galdetuta, ondoko basuana esan desta: Abosolo (gure kataloguan lezia Mandolarre izendatuta dago, mendixangaittik). Kasu honetan, koordenadak koinziditzen dabe: (...)\n(hamendik aurrerako hiruren deskribapena eta izendapena bat ez badatoz, nere akatsa da; hurrenguan konprobau)\nArgazkiak.org | Aterreta © cc-by-sa: ades\nLehelengo ikusi dogun leziak sarrera biribilla daka, 1x1 metrokua, eta 10 bat metrotako potzu bakar eta zabala ikusten da, kanpai forman, derrigorrez sokaz jaistekua. Honduan harri txintxarrezko solu planua ikusten da. Haize korrienterik ez. Badirudi katalogauta ez dagola, eta beraz IS-47 kodigua emongo detsagu. Proposatutako toponimua: Aterreta (mendixan izena). (...)\nArgazkiak.org | Abosolo II © cc-by-sa: ades\nBigarren ikusi doguna, potxi baten ertzeko arrakala baten dagon lezia. Lehelengo jaitsieria arrakalatik egin leike, oposiziñuan, 4 bat metruan, repisa bateraiñok. Repisa horretan zulo txiki bat dago, penetrablia, eta bertan burua sartuta 15-20 bat metrotako jaitsiera sinuosua ikusten da, arrakalian norabidian, eta harritxintxarrezko solua distingitzen da. Haize korrienterik ez. Begibistan dagon tramua librian jaistekua dirudi, baiña hobe materialakin etortzia badaezpada. Hau be ez dirudi katalogauta dagonik, beraz IS-48 ipiñiko detsagu. Proposatutako toponimua: Abosolo II (hau be Abosolo izeneko basuan inguruan dagonez). (...)\nArgazkiak.org | Aitzgane © cc-by-sa: ades\nHirugarrena, Aitzgane mendiko tontor aldian dago. Sarreria oso txikixa bada be (20x30 zm) errez desobstruidu leike. Burua sartuta, haize korriente minimua somatzen da. 20-25 metrotako potzu bertikala ikusten da, eta harrixa botata bertan gelditzen dala dirudi. Barrixa dirurixanez, IS-49 kodigua emongo detsagu. Proposatutako toponimua: Aitzgane. (...)\n- Mariok interesa daka kobetan, loibei erakusteko-eta, eta Txotxinkobia zalakuan Jentilkoban egonda dago (“Kaltzaburu” izen okerrez katalogauta dagona, borda baten arrastuak dittuana). Azalpen batzuk emon detsadaz Txotxinkobia aurkitzeko.\n- Kurtxian “poto” esateko berba lokala “potxi” da (potxixa). Beraz: potxittik, potxira, potxian, potxiko...\n- Mendi publikua (propiedade pribaua ez dana) izendatzeko berba generikua “usa” da.\n- Mario umia zala, Txantantorretik Urgitxira juaten ziran, hango errotan garixa apurtu, eta uruna ekartzeko bueltan.\n- Bere esanetan, oin dala denpora bat zundaketa batzu egin ziran, Abosolo ingurutik pasatzen dan fraktura horretan (Oiz mendittik ei datorrena) gasa egon zeikialakuan. Fraktura horrek dolina-lerro batekin koinziditzen dabela dirudi (LIDAR-rian begiratuta).\negilea: ADES / ordua 20:18:00\nEtiketak: abitaga, abosolo, aitzgane, amillaga, amoroto, aterreta, berriatua, IS-26, IS-27, IS-47, IS-48, IS-49, ispaster, m-16, mandolarre, toponimia


erabili.eus/ Euskararen erabilera: estrategia aldatuko al dugu behingoz?\nHemen zaude: Sarrera » Sare-aldizkariak » Iritzi-muinetik » Euskararen erabilera: estrategia aldatuko al dugu behingoz?\nEuskararen erabilera: estrategia aldatuko al dugu behingoz?\n2014-06-24 / 07:00 / Patxi Alaña Arrinda - Iberba BESTELAKOAK\nBizitzaren edozein eginkizunetan nola gabiltzan jakiteko adierazleak behar izaten dira. Euskara zelan doan jakiteko ditugun adierazle nagusietan argi gorriak piztu dira, baina, antza, batzuk ez dute horretaz konturatu nahi. Argi gorrien aurrean, norbanakoek, euskalgintzak, erakundeek eta administrazioek beste estrategia bat taxutu beharko genuke lurralde politikan, kontsumo ohituretan, euskalgintzaren trinkotzean, irakaskuntzan eta helduen euskalduntzean, mundu sozioekonomikoan eta abarrean baina lehenengo jokamolde zaharkituekin jarraitzen dugu.\nEuskararen erabilerari buruzko datu oso kezkagarriak jaso genituen 2012ko uztailean: Euskararen Kale Erabileraren eta V. Inkesta Soziolinguistikoaren arabera, 20 urteotan lehenengo aldiz, geure hizkuntzaren erabilerak atzera egin du: Bizkaian %10etik %9ra; Araban, Nafarroan eta Iparraldean beherantz, baita hiriburu guztietan ere. Albiste on gutxi: Gipuzkoan –Donostian izan ezik- eta eremu formaletan (administrazioetan…) erabilerak gorantz egin du. Une honetan euskararen kale erabilera %13n dago eta Unescoren arabera, irauteko, gutxienez %33n egon beharko litzateke.\n2012ko udan agertutako datu horiei buruz, bitxia bada ere, ez zen iritzirik azaldu baina, oraingoan, Jaurlaritzak orduko datuak berriro plazaratu dituenean, zorionez, eztabaida txikia egon da. Dena den, eztabaida hau egin behar dugunari buruzkoa izan beharrean datuei buruz izan zen. Hala ere, nahiz eta datuak oso kezkagarriak izan, Jaurlaritzak datozen urteotarako hizkuntz politikan zein Kontseiluak egindako plan estrategiko berrian ez dago aldaketa estrategikorik eta azken bi hamarkadetan bezala jarraitzen dute. Edo hobeto esanda txarrago, alde batetik, administrazioek normalizaziora bideratutako dirua etengabe gutxitzen jarraitzen dutelako (2010etik hona Jaurlaritzak -%12, Aldundiek -%3,5, hiriburuetako udalek -%16, udalek -%3 eta Nafarroako Gobernuarena hutsaren hurrengoan dago). Eta, bestetik, Kontseilua osatzen duten erakundeetan proiektu eta ikuspegi berririk ez dagoelako eta krisiarekin egoera ekonomiko larriagoan eta irauteko zailtasunekin daudelako.\nArgi dago orain arte abian jarritako politikek eta estrategiek onura asko ekarri dituztela, horiek egin ezean egoera askoz tamalgarriagoan egongo ginatekeelako; baina, ozenki esan dezagun, ez direla nahiko izan eta gauza asko aldatu behar ditugula gauden egoeran eta ditugun baliabideekin euskarak atzerago egin ez dezan. Eta zer aldatu?\na) Ezinbesteko baldintza: Adostasuna\nDiagnostiko eta estrategia berria adostea. Edozein egoera zailetan diagnostiko on bat bezalakorik ez dago: zer gertatzen ari den, zergatik, zer uste duen erakunde bakoitzak, nola gauden sektore bakoitzean… Azken urteotan euskararen osasunari buruzko azterketa asko egin dira baina ez dira denon artean ez eztabaidatu ez adostu. Orain hamabost urte Euskararen Unibertsoa izeneko jardunaldiak egin ziren. Oraingo larrialdiko egoera honek horrelako beste bat eskatzen du, eragile bakoitzaren eskumen eta erantzukizunak ongi bereiziz (administrazioak, euskalgintza, irakaskuntza, helduen euskalduntzea, enpresak, kultura, euskaltzaleak....) baina elkarlanerako eremu bat sortuz. Helburu argi batekin: diagnostikoa adosteaz gain, datozen 10 urteotarako estrategia berri eta bateratua ezartzea.\nAdostasun politiko, ekonomiko eta soziala. Herri txikia gara, 3.000.000 bat lagunekoa, eta horietatik 800.000 euskal hiztun baino ez, 40.000.000tik gora duten bi estatu indartsuen artean. Horregatik, euskara maite dugun guztion artean, estrategia politiko, ekonomiko eta sozial eraginkorra adostu behar dugu, gero norberak bere erakunde, enpresa, elkarte, administrazio eta abarrean ezartzeko.\nb) Estrategia berrirako gakoetako batzuk\nErabileraren ziurtagiri bakarra. Bai Euskarari ziurtagiria egonda, Bikain ziurtagiria sortzea ez zen erabaki egokia izan. Ziurtagiri bakarra behar dugu, oraingo Bai Euskararik eta administrazioek (Jaurlaritza, Nafarroako Gobernua eta EEP) kudeatuta eta Euskal Herri osorako. Ziurtagiri bakar horrek bi maila egiaztatu beharko lituzke: batetik zerbitzua euskaraz ematen dela ziurtatzea eta, bestetik, zerbitzua eta lana geure hizkuntzan egiten dela. Ziurtagiri hori doakoa izateaz gain, lehenengo mailakoa eremu guztietara zabaldu beharko genuke: udalak, aldundi eta gobernuetako sailak, enpresa publikoak, ikastetxeak, elkarteak, kirol jarduerak, dirulaguntzak jasotzen dituzten eta administrazioetako hornitzaileak diren enpresa eta erakunde guztiak... Bestetik, administrazio atal askotan, ingurune euskaldunetan eta hainbat sektoretan, arnasguneak sortzeko, bigarren maila zabaldu beharko litzateke.\nLurralde politika. Herrialdeetako hiriburuak eta eskualdeetako hiri nagusiak historikoki erdalduntze prozesuaren indarguneak izan dira. Azken urteotan, inbertsio gehienak hiriburuetan egin direnez, metropolizazio prozesua areagotu da, euskara gehiago zokoratuz eta ingurune euskaldunen arnasguneak desegituratuz, baliabide eta proiektu berririk ez edukitzeagatik. Mondragon Taldearen deszentzalizazio ikuspegiari esker (lantegiak, unibertsitatea… eskualde desberdinetan kokatuz) prozesu hau nolabait leundu da. Roberto Manjonek dioen moduan, lurralde politika hizkuntz politikaren eragile nagusia da eta, zoritxarrez, erabat kontra dugu, AHT esaterako. Lurralde politika errotik aldatu behar dugu eta egitura eta enpresa berriak ingurune euskaldunetan kokatu behar dira, euskara normalizatu nahi badugu. Beste adibide bat: gure herri txiki askotan, 20-30 etxebizitza berri egin, herritik kanpoko jendea etorri eta giroa erabat erdalduntzen da. Horrelako gauzak zaindu behar ditugu erdaldunak integratzeko dugun gaitasuna baxu-baxua delako.\nEuskalgintza soziala trinkotzea. Administrazioetatik kanpo, ezinbestekoa da euskalgintza soziala indartzea eta zabaltzea. Kontseilua sortu zenean bazirudien horretarako tresna izango zela baina elkarte euskaltzale gisa jardun du batik bat, eta ez zerbitzuak gero eta hobeto eta gero eta gehiago eskaini behar dituen enpresa talde gisa. Euskalgintzako enpresa eta erakundeek kohesio antolatzaile, ekonomiko eta estrategikoa behar dute, Mondragon Taldearen hasieran bezala, sinergiak lortu eta zerbitzu berriak eskaini ahal izateko. Horretarako, noski, alderdien menpekotasun guztiak alboratu behar dira.\nElebitasunetik euskaraz bizitzera pasatzea eta lehentasunezko hizkuntza izendatzea. Kontzeptuak argi izateak helburua lortzen laguntzen du. Azken hamarkadetan “elebitasuna” erabili izan da hizkuntza politikaren oinarri gisa baina, kontzeptu honen barruan tokian tokiko hizkuntzaren ordezkatze prozesua ere barne sartzen denez, ez da egokia. Diskurtsoa argi eduki behar genuke denok, administraziotik hasita: euskaraz bizitzea ahalbideratzea, erdaraz bizitzea aspaldi ahalbideratuta dagoelako. Kontseiluaren euskaraz bizi nahi dut ildo horretatik doa eta oso egokia da. Horrez gain, geure hizkuntzak lehentasuna izan behar du, eta horretarako, esparru eta komunikazio guztietan lehentasuna nola emango diogun zehaztu beharko genuke. Bi urrats hauek -euskara lehentasunezkotzat hartzea eta euskaraz bizitzea ahalbidetzea-, Joxe Manuel Odriozolak euskal nazionalismoari faltan botatzen dion euskal kulturaren eta hizkuntzaren zentralitatea berreskuratzeko urrats adierazgarria litzateke.\nIngurune euskaldunetarako hizkuntz politika berezia. Jaurlaritzak hizkuntz politika bakarra egin du orain arte, beti makroan pentsatuz: irakaskuntza, administrazioen euskalduntze-planak… Ingurune euskaldunak planteamendu berdintsuekin landu dira. Osakidetzak, adibidez, erabilera oso baxua den hiriguneetan ehunka euskaldunez hornitu du –primerakoa!- baina, oraindik ingurune euskaldunetan ez du segurtatu profesional euskaldunik. %51tik gorako euskaldun kopurua duten inguruneak (ez soilik %70etik gorakoak), administrazioren ikuspuntutik, lehentasun osokoak izan behar dira eta Aldundi eta Jaurlaritzatik horra doazen komunikazio, langile eta abar euskaldunak izan beharko lirateke ezinbestean. Ingurune horiek administrazioentzat eta horietan diharduten enpresentzat euskalduntzeko helburu eta pizgarri bihurtu behar ditugu. Hizkuntz Eskubideen Dekretuak ingurune horietako enpresa eta zerbitzuetan ere eragin beharko luke.\nEleaniztasuna aukera oztopoa baino. Euskal Herriak munduan leku bat izan dezan, argi dago ingelesari ateak zabaldu behar zaizkiola. Ingelesa gure bi estatuetako hizkuntza ez denez, berau zabaltzea gaztelerak eta frantsesak ekonomian, kulturan eta hainbat esparrutan duten ia erabateko monopolioa hausteko tresna paregabea da, bi estatu hizkuntza hauen espazio komunikatibo eta sinbolikoa murriztuz. Beste hizkuntzak ere aintzat hartu behar ditugu, Euskal Herria mundura irekita egotea nahi badugu, gaztelera eta frantsesak eskaintzen dizkiguten aukerez gain.\nHizkuntza komuna. Aukera paregabea dugu euskara gure hizkuntza komuna dela egunero ikusteko, baina ez gara horretaz baliatzen. Adibidez, irakaskuntzan Iparralde-Hegoaldeko ikasleen trukea egitea ondo legoke, bi astero ikasle bat trukatuz, ikasturtean zehar etengabe. Horrela, ikastetxeetan denon hizkuntza zein den hobeto ikusiko litzateke. Administrazio eta enpresa ertain-handietan, Iparralde eta Hegoalde arteko harremanak ere bultzatu, helburu berarekin.\nBizkaiera eta Iparraldeko euskalkiak. Euskara batutik aldenduen dauden euskalkiek normalizazio prozesua garestiegi ordaindu dute. Irakaskuntzaren lehen mailetan, administrazio gehienetan eta tokiko hedabideetan, euskalkiek espazio propiorik ez izateak alfabetatu ez den jendearen konplexua eragin du, batua bereganatzea zaildu du eta erabilera jaistea eragin du. Nola utzi dugu etxeko euskara dakitenek haien gutxiegitasun konplexuarekin jarraitzea? Horregatik, hasieran egin behar izan zena oraindik egiteko garaiz gaude: ingurune euskaldunetan lehen hezkuntza euskalkian egitea, ETBn egunero ordu bete tokian tokiko euskalkietan ematea, udal administrazioan ere erabilera gune batzuk zehaztea, euskaltegietan euskalkiak ere lantzea, etab. Euskalkiak galtzen uzten ari garenez, euskararen aberastasuna, hizkuntzarekiko atxikimendu eta identifikazioa…eta erabilera galtzen ari gara.\nFinantzazioa: urtez urte beherantz doa normalizaziora bideratutako dirua. Diru gabe egin daitekeen hizkuntz politika areagotzearekin batera (hornitzaileei hizkuntza eskaerak egitea, erakunde berriak hasieratik euskaraz funtzionatzea…) dirulaguntzak behar dira, eraginkortasuna hobetuz: kopuruak lortzen diren emaitzen arabera eman eta ez gastuen arabera, onuradunek irizpideetan parte hartzea, epe luzeagoko proiektuak ere finantzatzea (3 urte adibidez), normalizazioa bultzatzen duten enpresei edo merkatariei zergak jaistea, etab. Lau urtetan administrazioek %16tik %3ra bitartean jaitsi izana, kopurutan eta gastu guztiaren ehunekoan, ez da onargarria, are gutxiago erabilera jaisten ari denean.\nElebitasun pasiboa edo hizkuntz jarrera. Euskara desagertu ez dadin, gure inguruan ditugun erdaldun hutsak, euskara ulertzen dutenak, pixka bat hitz egiten dutenak… horiek ere aktibatu behar ditugu, ikasteko beharra piztu behar diegu, guk euskaraz bizi nahi dugula transmititu behar diegu. Horretarako, lagun taldean, enpresetan, bikotearekin… gaudenean ezinbestekoa da egunero esaldi batzuk gure hizkuntzan egitea, astiro-astiro, gurera ekarriz eta ez gu betiko erdaldun erabiltzaile bihurtuz. Hilean 15 minutuz aritu euskaraz… hurrengo urtean ordubete… bestea mugiarazi arte. 30 urtetik beherako guztiak euskaraz egitera ohitu beharko genituzke, katalanek erabiltzen duten elebitasun pasiboa gurean ere hedatuz. Estatuek herritar guztiei beraien hizkuntza derrigorrez ikasarazten dienean une oro, hauxe da dike bakarra bertako hizkuntza desagertu ez dadin: hizkuntz jarrera aktiboa.\nFuntzionarizazioaren eta ekimen sozialaren bidezko euskalgintzak. Orain bi hamarkada euskalgintzaren indarra gutxitzeko, funtzionarizazio prozesua bultzatu zen, irakaskuntzan eta unibertsitatean, indartsuen ziren alorretan, kasualitatea ez dena. Horrek euskalgintzari min handia egin zion eta gaur egungo moteltze egoeraren arrazoietako bat izan daiteke. Ekimen sozialeko euskalgintza inoiz baino beharrezkoagoa da, irakaskuntzan, helduen euskalduntzean, hedabideetan… Une honetan biziraupen egoeran daude eta Administrazioek bereziki zaindu beharko luketen alorra da, normalizazioaren zutabe nagusienetakoak direlako.\nImmigrazio politika. Batzuek diotenez, azken kale erabileran euskara ez da jaitsi euskaldunok gutxiago hitz egiten dugulako, biztanlerian egon den aldaketagatik baino. Izan ere, etorkinen presentzia asko handitu da azken urteotan eta horiek, batez ere, gazteleradun herrialdetatik etorritakoak izan dira. Historikoki egon den immigrazio handia politikoki hobeto integratu dugu, linguistikoki baino. Arlo honetan eskumenik ez izateak dena zailtzen du, baina zerbait egin beharra dago; adibidez, Urolako Kostako herri batean egindakoa: gizarte laguntzak jasotzeko euskara ikastea baloratzea edo eskatzea. Baita kultur elkartrukea sustatzea ere, euskarak horietan funtsezko lekua izanda.\nKontseilua eta HPS. Alderdikeriek administrazioen eta herri erakundeen arteko elkarlana etengabe zapuztu dute. Batetik, Jaurlaritzaren ardura eduki dutenek Kontseilua kontrabotere gisa ikusi dute eta, bestetik, Kontseiluak ez du diskurtso autonomorik izan. Euskararen normalizazioaren bi eragile nagusi hauen artean ezkontzarik ez dagoen bitartean, euskaldunok umezurtz jarraituko dugu.\nc) Arloz arloko aldaketa kualitatibo eta kuantitatiboak\nArlo bakoitzean ere irudimena landu beharko genuke oraingo emaitzak hobetzeko:\nIrakaskuntza. Hiru sareetan —publikoan, ikastoletan zein pribatuan— emaitzak neurtu, proiektu onenak bultzatu eta soldata politika bat ezarri beharko litzateke, lortzen diren emaitzekin nolabaiteko lotura jarriz (euskaran eta beste arloetan). Horrez gain, hizkuntz eredu berria sortu behar da (E eredua?), Jaurlaritzaren zain egon gabe, euskara eta ingelesa bermatuko dituena. Horiez gain, beharrezkoa da normalizazioaren motorra izan diren ikastolen biziraupena ziurtatzea eta Administrazioak ez irenstea, gero eta egoera larriagoan daudelako.\nFamiliak. Familia euskaldunen jaiotza tasa besteena baino baxuagoa den bitartean geure hizkuntzak jai dauka. Argi eduki behar dugu hori. Orain arte herri hau erraz euskaldunduko genuela pentsatu izan badugu, eta erratuta egon gara. Estatuek etorkinak integratzeko zailtasun handiak dituzte, baina guk askoz zailago dugu. Beraz, bizirauteko, bi, edo askoz hobe, hiru seme-alaba dituztenei edo edukitzeko prest dauden bikote euskaldunei gure miresmen osoa.\nEuskaltegiak. Nola onartu daiteke euskara ikasteko ordaindu behar izatea? Euskal herritar guztiek dute gure hizkuntza ikasteko eta horretan alfabetatzeko eskubidea eta, horretarako, administrazioek euskaltegi txekea eman beharko lukete. Horrez gain, orain 30 urte gau eskoletatik euskaltegietara egin zen jauziaren ondoren (irakasleak profesionalizatuz), orain jauzi handiagoa egin behar dugu: euskaltegietatik barnetegietara jauzia egitea, Israelen egin duten moduan, familia osoei sei hilabetez euskalduntzeko aukera eskainiz, familia delako erabilera gune nagusia.\nAdministrazioak. Funtzio publikoa aldatu behar dugu, ez soilik herri hau euskalduntzeko, baita beste funtzionario mota bat edukitzeko ere. Besteak beste, soldata publikoen %15 inguru emaitzen araberakoa ez den bitartean, nekez hobetuko dugu. Administrazioetako sail guztiek Bai Euskarariren zerbitzua eta, horietako askok, zerbitzua eta lana eduki beharko lukete epe laburrean. Jaurlaritzak orain arte jarraitu duen sistema aldatu behar du, 30 urteko epean zerbitzua euskaraz ematea bermatu gabe dugulako. Administrazioan euskara normalizatzeko erakunde bat sortu beharko litzateke, Eudel eta Uema elkarlanean, euskaraz bizitzeko prest dauden erakundeak koordinatzeko.\nArlo sozio-ekonomikoa. Enpresetan, merkataritzan eta zerbitzuetan euskaraz bizitzeko, Ibarretxeren garaiko Jaurlaritzak urrats handia eman zuen: Hizkuntz Eskubideen Dekretua. Lehenengo aldiz, enpresa handiei kontsumitzaileen eskubideak bermatzeko ibilbide orria jarri zitzaien: eskubideak eta epeak zehaztu, isunak aurreikusi. Zoritxarrez ondoren isunak kendu egin ziren eta, horrekin, Dekretuak balio handia galdu zuen. Gainera, dekretua ez da erabiltzen establezimendu berriei hizkuntza eskakizunak ezartzeko ere, beste lege eta arauak exijitzen zaizkien moduan. Dekretu hau bere osotasunean berreskuratzea ezinbestekoa da eta horrekin batera, gauza gehiago egin daitezke euskara alor honetan bultzatzeko: administrazioek eta enpresek beren hornitzaileei eskakizunak egitea, enpresak sortzean hasierako doako hizkuntz laguntza eskaintzea, hizkuntz eskubideak bermatzen dituzten enpresei zergak murriztea…\nHorrez gain, gune euskaldunak ekonomikoki indartu behar ditugu: administrazioaren zerbitzu batzuk hor kokatut negozio maileguetan baldintza hobeak eskaini, enpresa euskaldunak kokatzeko eraikin eskaintza egin… Azkenik, elkargo profesionalek, enpresari elkarteek eta sindikatuek ere zeresan handia dute gai honetan baina egindako urratsak apalegiak izan dira. Denak zuzenean inplikatzeko prozesu bat zabalduko beharko litzateke.\nGazteak. Zumintzen arabera otar batzuk edo beste batzuk egiten dira. Oraingo gazteen zumintzak ez dira lehengoak bezalakoak; ez zuten frankismoa ezagutu eta horrek “irakatsi” zigun guztia: euskararen erabateko zapalketa, debekua… Ez dute euskara galdu daitekeen sentsazioa izan guk izan genuen moduan. Haientzat euskara eskola hizkuntza izan da, batzuetan maila edo maitasun handiz edo gutxiz irakatsia, hedabideetan ere ikusten eta entzuten dena… Bestetik, ikastetxeetan, ingurune oso euskaldunetan kenduta, jatorriz euskaldunak eta jatorriz erdaldunak nahastuta egon dira beti eta, horietan, hizkuntza nagusira jotzen denez, gaztetatik gaztelera izan dute gehienek harreman hizkuntza. Helduengandik jasotzen duten mezua ere oso argia da: euskara ez da funtzio sozial guztietara zabaltzen den hizkuntza.\nArlo honetan proiektu pilotuak jarri behar dira martxan eta emaitzen arabera zabaldu. Zer egin? Gazteentzako hizkuntz portaeran eragiteko telp tailerrak, Iparralde-Hegoalde kuadrila trukeak, euskararen liderrak bultzatzeko proiektuak, euskararen jaietan eremu euskaldunak egotea eta hor erabilera zaintzea, gure hizkuntzaren zapalkuntzaren historia ezagutaraztea, ikastetxeetan urtean zenbait ordutan jatorriz euskaldunak diren ikasleekin jarduera bereziak egitea…\nKultur eta hizkuntz sormena. Euskal munduaren ikuskeraren transmisioa zaindu behar dugu, familietan eta lagun taldeetan ematen dena, kultur agerpenetan (musika, antzerkia, literatura, bertsolaritza, dantzak, jaiak…), euskaraz banatzen diren publizitate eta testuetan ere… Zelan hobetu? kultur produktuetako BEZetik ateratako dirua euskal kulturari itzul diezaiokegu Extremaduran egin duten moduan. Bestetik diru gehiago bideratu behar da, izan ere, BEZa igo zenetik, dirulaguntza gehienak ehuneko horren azpitik daudenez, une honetan administrazioak ez dira ezer ematen ari, eta haiei zerga ordaintzeko laguntza besterik ez dute eskaintzen.\nEuskal musikaren egoera oso larria da, ez dago ia laguntzarik eta dagoen diru apurra orkestretara doa. Argitalpenetan eta musikan pirateria gutxitzeko neurri zorrotzak behar dira. Bikoizketa sektorea bizirik behar dugu: ETBk jatorrizko bertsioan zerbait ematea ondo dago baina euskaraz ere pelikulak ikusi behar ditugu, euskara normalizatu dadin. Euskarazko publizitateari eta testuei gutxienezko sormen indizea jarri beharko genieke, irakurtzen dugun guztia itzulpena izan ez dadin… Hau da, euskararen kulturak ematen digun sinbolismoa eta indarra transmititzea dagokigu.\nGuk geuk. Euskararen biziraupena gure herriaren nortasun zeinua da. Baina inoiz baino zailago dugu oraingo mundu globalizatu eta gogor honetan. Gainera, Eusko Jaurlaritzak dena konponduko zuela uste zuten askok. Horrela, ilusioa galdu, boluntarismoa jaitsi... eta txarrena: gauzak guk geuk egin beharrean besteen esku utzi ditugu egingo dituztelakoan... baina gero ez dituzte egiten. Lehen kontrakoa zen: euskaltegiak sortu eta gero etorri ziren laguntzak, edo aldizkariak sortu eta gero lortu zen dirua. Ilusio eta ekimen hori berreskuratuko al dugu? Euskararen erdigunea denon baitan dago eta. Saratxagak dioen moduan, burujabetasuna arlo guztietan berreskuratu behar dugu, ekonomian, elikaduran, osasunean… eta, noski, euskaran ere bai.\nEsaerak dioen moduan, gauza berdinak eginez gero emaitza berdinak lortzen dira. Une honetan, euskalgintza eta administrazioen artean egondako ezinikusia alde batera utzi behar da. Euskara dugu jokoan, argi eta garbi gainera. Irlandako eredua hor dago: independentzia lortu zutenean gaelikoaren erabilera zertxobait igotzea lortu zuten, %13 ingurura, baina gero atzera egin zuen berriro eta, emeki-emeki, oraingo %4ra jaitsi zen.\nTxillardegik zioen moduan, dugun ezagutza apalarekin erabilera proportzioz handia da, atxikimendu handia dagoelako. Unescoren arabera gure biziraupena iluna bada ere, denon artean bat eginik aurrera aterako dugu. Euskalgintza, Administrazio, enpresa, erakunde eta euskaltzaleen arteko biltzar handi bat egin beharko genuke, Euskararen Biltzarra, denon iritzi eta beharrizanak kontuan hartuta, diagnostikoa eta datozen 10 urteetarako estrategia adosteko. Emaitzekin gustura ez bagaude, gauza ezberdinak egiten hasiko al gara?\n(PATXI ALAÑA ARRINDA Iberba Euskara Zerbitzuko kide da)


Olio bilketarako ontzi berriak jarri dituzte herrian - Azpeitia - uztarria.eus\nUztarria.eus Jan. 28, 2010, 11:01 a.m.\nErabilitako olioa biltzeko jarri dituzten ontzietako bat. (Nerea Uranga)\nErabilitako olioa biltzeko ontzi berriak jarri dituzte Azpeitian eta inguruko herrietan. Lana errazteko asmoz, olioa biltzeko inbutuak banatuko dituzte otsailaren 2an herriko plazan, 9:00etatik 13:00etara.\nHorrez gainera, kanpainaren berri ematen duen triptikoak banatuko dituzte etxe guztietara. Olioa birziklatzen dutenen artean lehiaketa bat ere jarriko dute abian. Triptikoan norberaren datuak idatzi eta olio edukiontzira botatzeko den botilan itsatsi beharko dute parte hartu nahi dutenek. Parte hartzeko martxoaren 31ra arteko epea dago. Saritan, nekazaletxe batean bi lagunenrzako bost asteburu izango dira.


Soziolinguistikaz berripaperaren 28. zenbakia / 2010eko martxoa | Soziolinguistika Klusterra\nAtarikoa » Soziolinguistika Berripapera » Soziolinguistikaz berripaperaren 28. zenbakia / 2010eko martxoa\nSoziolinguistikaz berripaperaren 28. zenbakia / 2010eko martxoa\nAurtengoan ere Soziolinguistika Klusterrak ikastaroa antolatu du EHUko udako eskaintzaren barnean. Helburu nagusi gisa euskararen inguruko komunikazio-proiektuen eragina neurtzeko eta hobetzeko tresnak eskaintzea izango du. Pilar Kaltzada (Innobasque) eta Belen Uranga (Soziolinguistika Klusterra) izango dira zuzendariak eta bi egunetan zehar hainbat adituren ekarpenak jasotzeko aukera izango da. Ikastaroan Donostiako Miramar Jauregian burutuko da ekainaren 22 eta 23an.\nInformazio gehiago: http://www.soziolinguistika.org/ehuikastaroa\nSoziolinguistika Klusterraren web gunean dituzue eskuragarri III. Euskal Soziolinguistika jardunaldiaren materialak (aurkezpenak eta bideoak). Lehendik jada zeuden argitara emanda kronika eta diaporama. Zuen interesekoa izango direlakoan.\nOtsailaren 26an burutu zen Donostiako Miramon Zientziaren Kutxaespazioan III. Euskal Soziolinguistika Jardunaldia. Unibertsitateetatik (EHU, NUP, Huhezi…), euskara zerbitzuetatik eta enpresetatik etorritako 130 bat lagunek aztergai izan dituzte 2009. urteak euskal soziolinguistikan eman dituen ikerketak, horien ondorioak eta horiek etorkizunerako iradokitzen dituzten egoerak eta lan-ildoak. Aurreikusi bezala, formatu ezberdinak erabili dira III. Euskal Soziolinguistika Jardunaldi honetan: mahai-inguru batekin hasi, hitzaldiekin jarraitu, ondoren tailerrak, eta bukatzeko elkarrizketa ikerlari bati. Hemen duzue jardunaldiaren egitaraua eta hizlariei buruzko informazioa\nInformazio gehiago: http://www.soziolinguistika.org/jardunaldia\nGAZTEEN HIZKUNTZA-ERABILERAN ERAGITEN DUTEN FAKTOREEN AZTERKETA\nSoziolinguistika Klusterrak Urtxintxa eskola eta Topagunea euskara elkarteen federazioarekin osatutako Proiektu taldeak 2008 eta 2009 urteetan zehar garatutako azterketaren emaitzak aurkeztu dituzte. Gazteen hizkuntza-erabileraren gaia landu duten eta gazteekin harreman zuzenean lan egin duten adituak eta profil ezberdineko gazteak izan dira erabileraren inguruan hausnarketa partekatua burutu dutenak.\nAplikazio praktikoari begira lan egiten saiatu da taldea eta proiektuaren emaitzak gazteengan interesa duen edozein hartzailerentzat baliagarriak izateko helburua jarri dio bere buruari. Fenomeno konplexua modu sinplean irudikatzeko tresna eskuratu da hausnarketa honetatik abiatuta. Aurrera begira, egindakoa oinarri hartu eta ahalik eta formatu erabilgarrienean erabiltzaileei helarazteko asmoa dago.\nInformazio gehiago: http://www.soziolinguistika.org/gazteak\nBAT ALDIZKARIAREN 74. ZENBAKIA KALEAN\nBAT Aldizkariaren 74. zenbakia II. HAUSNARTU – Euskal Soziolinguistika Sariak izeneko alea kaleratu du Soziolinguistika Klusterrak. Zenbakiak 2009ko HAUSNARTU lehiaketan saridun izan diren hiru lanak argitaratu dira besteak beste.\nAldizkariak eskaintzen dituen lanak honakoak dira:\nHitzaurre gisa. Iñaki Martinez de Luna\nArgiak eta itzalak euskararen lurraldean euskararen etxean, gazi-gozo. Dabid Anaut\nTeoria ekonomikoaren ekarpenak soziolinguistika alorrean. Jose M. Zendoia\nHizkuntza-plangintzekiko erresistentziak organizazioetan. Urtzi Barrenetxea\n2007ko Gipuzkoarren hizkuntza pertzepzioen inkesta kuantitatiboaren interpretazioa. Edorta Bergua, Estepan Plazaola, David Izaga, Garbiñe Loiarte, Nekane Jauregi, Joxpi Irastortza.\nSOZIOLINGUISTIKA HIZTEGIA: KLUSTERRA EGILEEN ARTEAN\nEusko Jaurlaritzako Kultura Sailak Soziolinguistika Hiztegia (Euskal Soziolinguistikaren eremuan erabiltzeko) argitaratu du, oraingoz, bertsio elektronikoan. Hiztegiaren Batzorde Teknikoaren partaide izan dira honako adituak: Lionel Joly (Soziolinguistika Klusterra), Jon Aizpurua (HPS), Iker Etxebeste (UZEI) eta Izaskun Osinalde (HPS) (koordinazio-lanetan).\nTerminologia Batzordean izan dira, bestalde Patxi Baztarrika, Hizkuntza Politikarako sailburuordea, Jon Koldobika Urrutia, IVAPeko zuzendari nagusia, Erramun Osa, EABko idazkaria, Araceli Díaz de Lezana, HPSko ordezkaria, Mertxe Olaizola, IVAPeko ordezkaria, Andoni Sagarna, Euskaltzaindiaren ordezkaria, Iker Etxebeste, UZEIko ordezkaria, Xabier Alberdi, EHUko Euskara Institutuko ordezkaria, Ibon Olaziregi, Hezkuntza, Unibertsitate eta Ikerketa Sailaren Euskara Zerbitzuaren Ordezkaria, Alberto Atxabal, aditua, Joseba Erkizia, aditua, Miel Loinaz, aditua, Asier Larrinaga, aditua eta Alfontso Mujika, aditua.\nDEITURAK EUSKAL GRAFIAZ JARTZEKO KANPAINA ABIAN JARRI DUTE UEMAKO HERRIEK\nUEMAk Guk abizena, zuk? kanpaina jarri du martxan, euskal abizenak modu ofizialean eta toki guztietan euskaraz izan nahi dituztenentzat. Hartara, Arteche, Aguirre, Aurrecoechea, Echenique edo Echeverria aldatu eta Artetxe, Agirre, Aurrekoetxea, Etxenike edo Etxeberria bihurtzeko aukera izango dute interesatuek.\nGALEGOAREN DEKRETU BERRIAREN AURKA MILAKA PERTSONA MANIFESTATU DIRA SANTIAGON\nMilaka pertsonak egin zuten bat Queremos Galego plataforma herritarrak atzorako hezkuntza publikoan deitutako grebarekin. Santiago (Galizia) erdialdean manifestatu ziren, hango Gobernua prestatzen ari den Galegoaren Dekretuaren aurka protesta egiteko. Dekretu honek galegoaren presentzia %50etik %33ra gutxituko luke eta gurasoei aukera eman aukeratzeko ea zer hizkuntzatan jasoko dituzten euren seme-alabek nahita-nahiezko ikasgaiak.\nKATALANEZ ETIKETATUTAKO PRODUKTUEN KONTSUMOA SUSTATZEKO ZIURTAGIRIA SORTU DUTE\nKatalanez etiketatutako produktuak kontsumitzearen aldeko konpromisoagatik errekonozimendua izango dute aurrerantzean Katalunian administrazioek eta erakundeek.\nHelburu eta asmo horiek kontuan hartuta, dagoeneko etiketetan katalana erabiltzen duten enpresen eta kanpainarekin bat egin duten erakundeen arteko harreman komertzialak sustatzen ere ahalegindu dira kanpainaren arduradunak. Azkenik, orain arte euren produktuen etiketetan katalana erabiltzen ez duten enpresetara ere zuzendu dira kanpainaren bultzatzaileak, katalanez etiketatutako produktuen eskaera gero eta zabalagoaren berri emateko.\nRITH 2010, GAELIKOAREN ALDEKO KORRIKA IRLANDAN\nIrlanderaren astearen baitan kokatu dute Rith 2010 lasterketa. Belfastetik Galwayra korrika joango dira mezu ezkutua duen lekukoa eskuz esku pasatuz. Mary McAleese Irlandako presidenteak idatzi du mezua eta helmugan irakurriko dute, St. Patrick’s Day festa egunean.\nHerrialde osoan barrena ibiliko dira, gaeleraren eta bertako kulturaren aldeko mezua herriz-herri zabalduaz. Lehen aldia da halako ekimena burutzen dutela Irlandan eta Euskal Herriko korrika hartu dute eredu gisa\nInformazio gehiago: http://www.rith.ie\nEUSKARAREN LEGEA ALDATU, ETA EREMU MISTOA BESTE LAU HERRITARA ZABALTZEA ONARTU DU NAFARROAKO PARLAMENTUAK\n1986a onartu zenetik aurreneko aldiz aldatu da legea. Aranguren, Beraskoain, Galar eta Noain dira eremu mistoan sartzeko oniritzia duten herriak. UPNk soilik bozkatu du kontra. NaBaik alde bozkatu du aldaketa oso murritza iruditzen zaiola agertu arren.\nBERRIA FUNDAZIOA SORTU DUTE\nEKT Euskarazko Komunikazio Taldeak BERRIA hedabideen fundazioa sortu du. Fundazio horren lehen proiektua BERRIA beka da, hedabide, enpresa edota proiektu berriak sustatzeko egitasmoa.\nInformazio gehiago: http://berria.info/fundazioa/\nBO HIZKUNTZAREN AZKEN HIZTUNA HIL DA\n85 urterekin hil zen astean Boa izeneko emakumea. Indiako Andaman Irletan bizi zen eta andamanese handia etniako kidea zen, hizkuntza mantendu zuen azkena. Etnia horrek hamar hizkuntza biltzen zituen eta horietako bat zen desagertu berri den bo hizkuntza. Hizkuntzaren izen bera du etniak, eta 60.000 urtez bizi izan dira Andaman Irletan.\nInformazio gehiago: http://www.argia.com/albistea/bo-hizkuntzaren-azken-hiztuna-hil-da-2\nEUSKALTZAINDIAK OHOREZKO EUSKALTZAIN BERRIAK IZENDATU DITU\nUrtarrilaren 29an, Euskaltzaindiak Donostian egindako osoko batzarrean, ohorezko euskaltzain berriak izendatu zituen. Orotara, 11 ohorezko berri izendatu zituen.\nHauek dira ohorezko euskaltzain berriak: Pakita Arregi, Gorka Aulestia, Joxe Azurmendi, Luis Baraiazarra, Erramun Baxok, Martzel Etchehandy, Ana María Etxaide, Joshua Fishman, Jose Angel Irigarai, Joxemari Iriondo eta Xabier Lete.\nBALIORIK GABE UTZI DUTE NAFARROAKO IRRATI LIZENTZIEN BANAKETA EPAILEEK\nBaliorik gabe utzi dute Nafarroako Gobernuak 2006an eginiko irrati lizentzien banaketa. Hala ebatzi du Nafarroako Auzitegi Nagusiko administrazioarekiko auzietako salak. Euskalerria irratia baimenik gabe utzi zuten lehiaketa hartan, eta lehiaketa horren aurkako helegitea aurkeztu zuen Iruñeko euskarazko irratiak. Arrazoia eman dio orain auzitegiak: lizentzia banaketa hura ez zen behar bezala egin, eta, beraz, baliorik gabe gelditu da orduan erabakitakoa. Behin betikoa da epaia, gainera, eta Nafarroako Gobernuak eta Nafarroako Unibertsitate pribatuko abokatuek ez dute helegiterik jartzerik.\nUDABERRITIK AURRERA TREBIÑUK EUSKARA TEKNIKARIA IZANGO DU\nArabako Foru Aldundiak euskara teknikarien sarea osatu berri du, eta udaberritik aurrera Trebiñun lanean ariko da teknikari bat\nLAN ESKAINTZA PUBLIKOETAN EUSKARAREN BALIOA JAISTEKO ESKATU DU EAEKO LEGEBILTZARRAK\nEtorkizuneko lan eskaintza publikoetan euskararen ezagutza mailaren pisua murriztea nahi dute PSE-EEk eta PPk, eta Eusko Jaurlaritzari horretara bideratutako eskaera luzatu diote, atzo bertan EAEko Legebiltzarrean onartutako legez besteko proposamenarekin. Bi alderdion aldeko botoekin egin zuen aurrera proposamenak; EAJk, Aralarrek eta EBk kontrako botoak eman zituzten eta UPyD abstenitu egin zen.\nPAUL BILBAO IZANGO DA KONTSEILUKO IDAZKARI NAGUSI BERRIA\nXabier Mendiguren Bereziartuk, Euskararen Gizarte Erakundeen Kontseilua sortu zenetik Idazkari Nagusi izan denak, erretiroa hartuko du aurten. Bere ordez, Kontseiluko zuzendaritzak hala erabakita, Paul Bilbao izango da idazkari nagusi berria. Kontseiluko zuzendaritza-taldeak hartutako erabakia apirilaren 24an berretsi beharko dute bazkideek. Hartara, egun horretatik aurrera Paul Bilbaok hartuko du Xabier Mendigurenen ardura.\nJAURLARITZAK HIRU ELEKO HEZKUNTZA EREDUA 40 ZENTROTAN PROBATUKO DU\nBeren borondatez ariko dira ikastetxeak eta ikasleak saio honetan, eta hiru urte iraungo du probak Euskara, gaztelera eta ingelesa astean bost eta sei ordu artean erabiliko dira, gutxienez.\nUGARTEBURU TERMINOLOGIA JARDUNALDIAK: EUSKARAREN GARAPENA ESPARRU AKADEMIKOETAN\nEHUko Euskara Institutuak Ugarteburu Terminologia Jardunaldiak antolatu ditu. “Espezialitate hizkerak eta Terminologia” aztergaiari buruzko IV. jardunaldiak izango dira, 2010eko urtarrilaren 25 eta 26an. EHUko Zientzia eta Teknologia Fakultateko Paraninfoan (Leioan).\nInformazio gehiago: http://sustatu.com/1261043568\nUDALTOP 2010: NERABEEN AISIA ETA LAGUNARTEA\nUdaltop jardunaldien bigarren edizioa apirilaren 21ean eta 22an izango da. Aurten landuko den gaia Nerabeen aisia eta lagunartea izango da, eta Zer eta nola egin daiteke udaletatik nerabeek aisian eta lagunartean euskara gehiago erabiltzeko? galderari erantzuna ematen ahaleginduko dira.\nInformazio gehiago: http://www.udaltop.com\nERRONKA BERRIAK EUROPAKO ELEANIZTASUNARENTZAT BILTZARRA\nDubrovnik-en (Kroazia) burutuko da apirilaren 11tik 15era, Languages in a Network of European Excellence sareak antolatuta.\nRitxi Lizartza: "Hitanoa, estandarra ekarri gabeko azken osagarria da\nMalores Etxeberria: “Zaintzaile etorkinak”\nAmaia Zubieta. Iñaki Redin: “Hizkuntzen gainean gehiago”\nDavyth Hicks: "Lisboako Ituna: gutxiengoen hizkuntza eta nazio eskubideen zabaltzea?"\nMiriam Urkia: "Corpusgintzaren garrantzia hizkuntzalaritzan eta euskja\nIñaki Martinez de Luna : “Euskara bai, baina nola?”\nJosune Zabala: "Betidanik, euskal gizartea beste hizkuntzekin hartu-emanetan egon da"\nJon Irazusta: "Unibertsitatean, gizartearen aldean, euskararen erabilera handiagoa da"\nHABE Liburutegiak eskuratu berriak\nEva Codó (2008): Immigration and bureaucratic control : language practices in public administration\nE. Martinell Gifre, Manuel Cruz , F. Polanco Martínez (2000): Voces del mundo.\nJennifer Miller Alex Kostogriz Margaret Gearon (2009): Culturally and linguistically diverse classrooms : new dilemmas for teachers\nLi Wei (2009): Bilingualism and multilingualism : critical concepts in linguistics.\nJesús Tusón Amparo Tusón Valls (2009): Patrimonio natural : elogio y defensa de la diversidad lingüística\n‹ Soziolinguistikaz berripaperaren 29. zenbakia / 2010eko uztaila gora Soziolinguistikaz berripaperaren 27. zenbakia / 2009ko abendua ›


Bilbao BBK Live UDA 2020 (edizio berezia online) - Kulturklik\nBilbao BBK Live UDA 2020 (edizio berezia online)\n"Ezin baduzue Kobetamendira igo, mendia zuen etxeetara eramango dizuegu". Ideia horrekin sortu da Bilbao BBK Live UDA, nazioarteko jaialdiaren online edizio berezia, uztailaren 9an, 10ean eta 11n.\nJaialdiak izan beharko zukeen egun beretan zabalduko dira Kobetamendiko agertokiak, eta sei artisten zuzeneko emanaldiak streaming bidez eskainiko dira mundu guztiarentzat. Egun horretarako berariaz diseinatutako kontzertuak dira eta, natura bete-betean izango direnez, Basoa gunean egongo bagina bezala sentituko gara, ilunabarrean saio bat entzuten, Arraiz mendiaren gailurra konkistatzen urte osoan bertan bizi diren animaliekin batera, edo egunsentian hiriaren ikuspegiari begira eta Lasai guneko soinu lasaiak entzuten. Edizio bakoitzean milaka eta milaka bisitari etortzen dira munduko txoko guztietatik; horrela, bada, aurtengoan Bilbao BBK Live jaialdiaren edukiera mugagabea izango da, eta nahi adina tokitatik disfrutatu ahal izango da.\nYAWNERS / San Miguel agertokia. Laurogeita hamarreko hamarkadako pop sonoritate irmoena da Yawners izenaren atzean ezkutatzen den Elena Nietoren soinu-erreferentzia; Elena Nieto salamancarra bera ere laurogeita hamarreko hamarkadan jaiotakoa da, eta bere proiektuaren lehen albumak, Just Calm Down, gure mugetatik kanpo ere eman du arreta, Japonian argitaratu berri baita. San Miguel agertokian joko du zuzenean. Bilbao BBK Live jaialdiaren babesle nagusia da San Miguel, eta hain berezia izaten ari den urte honetan, bereziki, zuzeneko musikarekin duen konpromisoa berretsi du; era berean, zale guztiak gonbidatzen ditu San Miguelek jaialdiaren edizio hau partekatu, esnatu eta bizitzera.\nDORA / Firestone agertokia. Hamasei urte baino ez ditu jaialdiko artistarik gazteenak, baina gero eta ageriago dagoen diamantea da. Bost single argitaratu ditu jada Dorak, eta Spotify plataforman sei milioi erreprodukzio baino gehiago lortu ditu, baita beste horrenbeste YouTube kanalean ere; bere lehen EPa hilabete gutxi barru argitaratuko da, eta aurten gehien espero den lanetako bat da dagoeneko. Zuzenean entzun ahal izango dugunez, itxaronaldia jasangarriagoa izango da guretzat; izan ere, Firestone agertokian eskainiko du kontzertua eta, betiko moduan, musika eta talentu berriak bultzatzen jarraitzen du Firestone etxeak.\nEL COLUMPIO ASESINO / Beefeater agertokia. Udaberriak eta konfinamenduak disko argitaratu berriaren eztia ezpainetan genuela utzi gintuzten. Kritikarien esanetan, Ataque Celeste nazioko urteko albumetako bat da, eta ezin uko egin zuzenean entzuteari. Beefeater agertokian kontrastea eta aniztasuna uztartzen dira, eta Beefeater etxeak zuzeneko musikarekin eta jaialdiarekin dituen konpromisoa berresten ditu El Columpio Asesinoren giro aztoragarriak eskainita.\nAMORANTE / BBK Fundazioa agertokia. Rodrigo Amarante brasildarrari eta Enrique Morente granadarrari zien maitasunetik datorkio Amorante izena Iban Urizar elgoibartarraren proiektuari. Etnomusikologo eta multiinstrumentista izaki, folk tradiziotik abiatzen da berak "herri musika" esaten dion hori egiteko, euskaraz interpretatuta eta tradizio anglosaxoia alde batera utzita. Esperientzia erabat iradokitzailea arratsaldea basoaren atarira bideratzeko.\nJOHN TALABOT / Basoa. Musika elektronikoaren nazioarteko erreferentzia garrantzitsuenetako bat da. Basoa guneko DJ egoiliarrak aurten ere emango dio amaiera jaialdiari, orain arte askotan egin izan duen moduan. Red Bull etxearen laguntzarekin, John Talaboten soinu-uholde eskuzabal, baltsamiko eta sendagarriaz gozatuko dugu berriz, eta ziur basoa ere dardaraka jarriko duela.\nHiru egunetan, 21:00etan hasi eta gauerdira bitarte, sei kontzertu esklusibo horietaz gain, jaialdiaren hamalau edizioetan izan diren baina orain arte sekula argitaratu ez diren emanaldi historikoak ere eskainiko dira. Musikaz betetako ordu horietan guztietan, gaurkotasunaren kronista garratzenak izango dira gidari: Pantomima Full; hiru gauetan barrena, benetako jaialdizalearen barrez lehertzeko moduko erretratua marraztuko digute, Bilbao BBK Live jaialdirako berariaz sortutako edukien.\nEmanaldi horrekin batera, Bilbao BBK Live jaialdiaren 2021eko ediziorako sarrerak salgai jarriko dira; artista hauek baieztatuta daude jada: The Killers, Pet Shop Boys, Bad Bunny, Bicep Live, Bomba Estéreo, Caribou, FKA twigs, Fontains D.C., Meute, Supergrass, El Columpio Asesino eta León Benavente, eta gehiago ere iragarriko dituzte laster.\nEZ DA JAIALDIRIK GABEKO UDARIK...\nEZTA ESKUMUTURREKORIK GABEKO JAIALDIRIK ERE\nBilbao BBK Live esperientziaren osagarri, 2020. urte honetan jaialdizaleek beren tradizio gogokoenetako bati uko egin behar ez izatea nahi dute antolatzaileek: eskumuturrekoa janztea, bizi izandakoa gogoratzeko hurrengo ediziora arte. Aurtengo urtea berezia da, eta horregatik geuk ere zerbait berezia, ezohikoa egin nahi izan dute. Ez da eskumuturreko bakarra izango, 7 baizik, udako planik hoberenetako bat gure lagunik onenekin partekatzeko: jaialdira elkarrekin joatea eta jaialdiaren espirituari bizirik eustea urte osoan. Jolas bat; eta jolas horretan, Bilbao BBK Live jaialdiaren edizio hau partekatu nahi dugun pertsona horiekin lotzen gaituena irudikatuko du kolore bakoitzak: adiskidetasuna, maitasuna, itxaropena, jakinduria, desioa, zoriontasuna eta lasaitasuna. Eskumuturreko bakoitzarekin desio bat, gurari bat oparituko duzu. Guk argi dugu zein den gure nahia: datorren urtean elkar ikustea, zuzeneko musika lehenbailehen itzultzea, eta osasuna; osasuna guztiontzat.\nEskumuturrekoak www.bilbaobbklive.com webgunean eros daitezke eta, gainera, beste helburu garrantzitsu bat ere badute; izan ere, salmentan lortutako diruarekin Bilbao BBK Live jaialdiaren crew edo lantaldeari laguntzeko funts bat sortuko da: runner-ak, hospitality-a, teknikariak, garraioa, produkzioa, stage manager-ak... kontratupean aritzen diren profesional autonomoak, gauza guztiek behar bezala funtzionatzeko ezinbestekoak direnak eta egungo egoera honetan inolako babesik gabe geratu direnak, lan egin ezinik eta gobernuak abiarazitako neurriekin estaldurarik gabe edo estaldura eskasarekin geratu direnak. Bildutako diruaren % 50 profesional horientzako izango da, eta beste % 50a Bizkaiko Elikagaien Bankura bideratuko da, baliabide gutxien dituzten familiei laguntzeko.\nBILBAO BBK LIVE UDA | 2020ko uztailaren 9a, 10a eta 11\nwww.bilbaobbklive.com | #bilbaobbklive\nBILBAO BBK LIVE | Kobetamendi, Bilbo - 2021eko uztailaren 8a, 9a eta 10a\nSarrerak salgai uztailaren 9tik aurrera www.bilbaobbklive.com webbunean.


Txotxongilo-antzerkia XVIII. mendean iritsi zen Txinatik Formosara. Taiwan uhartean (lehen nabigatzaile portugaldarrek Ilha Formosa edo “Uharte Ederra” deitua) txotxongilo-antzerkiak bere garapen berezia izan zuen. Taiwanen gorde ziren Txina kontinentaleko tradizioek, batetik, eta XX. mendean izandako berrikuntza liluragarriek, bestetik, Taiwangoa bihurtu zuten Asiako txotxongilo-antzerki eta musikako kulturarik bizienetako bat. Gaur egun uhartean badaude, oraindik ere, txotxongilo-antzerki tradizional eta modernoko 300 konpainia baino gehiago lanean, gehienak esku-txotxongiloekin aritzen direnak. Are gehiago, badago txotxongilo-antzerkia soilik ematen duen telebista-kanal bat, txotxongilo-ikuskizunak egunero ematen dituena.\nTaiwanen, txotxongilo-antzerkia da jainkoentzako antzerki musikazko bat, eta tenpluetan egiten diren jaialdietan eskaintzen da, aire zabalean. Jaialdietan intsentsua erretzen da, otoitz egiten da, su artifizialak daude nonahi eta jendearentzako otordu handi bat egoten da; eta bitartean, jainkoentzat eta sinestunentzat txotxongilo-antzerkia eskaintzen da. Erakusketa hau tenpluetako jaialdi batera eta Taiwaneko txotxongilo-antzerki eta kulturaren iraganera, orainaldira eta etorkizunera egindako bidaia bat da. Interneten dagoen erakusketa hau ezin dugu eraman kanpoko tenplu baten jaialdi batera, baina Taiwaneko txotxongilo antzerkiaren aberastasuna ondo islatzea espero dugu. Virus hau joandakoan, Taiwaneko txotxongilo antzerkiaren magia Tolosan ezagutzera gonbidatzen zaitugu.\nTaiyuan Asian Puppet Theatre Museum da bere fundatzaile Paul Lin-en bildumaren etxea. Bilduma horrek zerrendatuta ditu Asia guztiko hamar mila txotxongilo eta tramankulu baino gehiago. Museoa 2000. urtean sortu zen. Dadaocheng-en dago kokatuta, Taipeiko alde zaharrean. Erakusketak, tailerrak, mintegiak eta ikuskizunak antolatu ohi ditu Taiwánen eta mundu guztian.\nEsker bereziak hauentzat: Annick Hsiao, Chang I-Yuan, Yi-feng Chiu, Jin Fei Feng Marionette Theatre Company, Zhen Kuaile Puppet Theatre Company, Xiao Xiyuan Puppet Theatre Company, Massimo Godoli Peli, Anne Rodier,Chang Shihneng, Song Song Song Children’s and Puppet Theatre, The Puppet and Its Double, Kuo Chien-fu, Zhang Yifang, Puppet Beings Theatre, María San Sebastián, Toni Alcaide, Jordi Devis, Iñigo Royo, Xabier Ormazabal.\nTaiwaneko Kultura Ministerioa\nTaipei Ekonomia eta Kultur Bulegoko Kultura Saila\nTaipei Hiriko Gobernuaren Kultura Bulegoa\nProduktore eragilea: Dr. Paul Lin\nKomisarioa: Dr. Robin Ruizendaal\nDiseinua: Rain Chan\nKontserbatzailea: Kim Siebert\nProiektuaren zuzendaria: Liwei Huang\nErakusketaren lagunztaileak: Massimo Godoli Peli eta Anne Rodier\nDr. Paul Lin Museoko bildumazalea eta sortzailea\nTaiwaneko esku txotxongiloak\nNextEsku Txotxongiloen Antzerki TradizionalaNext


Kalitatezko 1.000 artikulu 12-16 urteko ikasleentzat, auzolanean – Euskal Wikilarien Kultur Elkartea\nData: 28 Ira\nKezka hori suertatu zen, udaberrian Eusko Jaurlaritzaren Kultura sailarekin egin genuen bilera batean. Kulturaz, museoetaz, liburutegietaz, hiztegietaz… hizketan ari ginela gertatu zen. Ikasleek Google irekitzen dute (bai, bilatzaile esatea eufemismo bat litzateke hemen) eta lortzen duten lehen emaitza Wikipediarena da. Nabigatzailea euskaraz baldin badute, eta artikulua euskarazko Wikipedian baldin badugu, euskarazko emaitza emango die aurretik. Zein da artikulu horien kalitatea? Landuta al daude? Aurkituko al dute bilatzen dutena?\nEta hortik saltoa: ikasle askok gaztelania edo ingelesezko artikulua aurkitu eta Google Translate erabiltzen omen dute eskolarako lanak aurkezteko. Ezer gutxi ikasten da horrela, ezer gutxi ulertzen da horrela, ezer gutxi irakurtzen da horrela. Buelta emateko zerbait egin behar dugu, buelta emateko zerbait egin dezakezue? buelta emateko zerbait egin dezakegu?\nEta horrela ibili gara, sei hilabetez, Eusko Jaurlaritzarekin batera proiektu bat garatzen, 12-16 urteko ikasleek kalitatezko 1.000 artikulu izateko helburua jarrita. Ez ditugu guk idatziko. Zuk idatziko dituzu, gurekin batera. Auzolan erraldoi baterako proposamena da, hezkuntza instituzio guztiak inplikatu eta herri-idazketa antolatzea da helburua. Unibertsitateekin hasi gara lanean jada, artikulu zerrenda bat sortzen ari gara hainbat aditurekin, didaktika landu nahi dugu multimedia edukiekin…\nHurrengo astetan eskainiko ditugu xehetasun gehiago, baina aurreratu dezakegu dagoeneko lanean ari garela hainbat irakasle eta ikaslerekin lan honi ekiteko. Euskarak erakutsi du gaitasuna duela garai ezberdinetara egokitzeko. Herri honetan egon da hezkuntzaren alde bultzada egiteko gogoa. Elkar ditzagun gaitasuna eta gogoa eta eman diezaiogun erronka honi elkarrekin dugun jakintza guztia.


Abenduak 8: Gaur egun handia Irudienean! Ikusi egitaraua. |\nBy Antolakuntza On 8 abendua 2018 In Hemendik eta handik\n11:00 – 11:45 Han eta hemen, zuk\nFilm laburra. Zuzendaria: Unax Blanco.\n2017 krisi migratorio gisa izendatu duten hondamendiaren aurrean, hainbat boluntario talde ekimen, egitasmo eta ekintza desberdinen baitan euren denbora ematen dabiltza, han-hemenka: Maltatik, Aita Mari itsasoan atera da Salvamento Maritimo Humanitario gobernuz kanpoko erakundea Mediterraneoko uretan laguntza eskaintzeko asmoz.\n11:45 – 12:30 Astelehena\nZuzendaria: Jon Urraza\nEHUko Doktoregoan Mike Leigh zine zuzendariaren aktoreen zuzendaritza bidezko zine sorkuntza metodoloa ikerketa bat da. Hipotesia: metodo hau, bai aktoreak pantailarako interpretazioan hezteko eta baita zine ikasleak, aktoreak zuzentzen ikertu eta ikasteko oso aproposa dela. Astelehena film laburra sorkuntza metodo horren bitartez sortu eta filmatu da.\n12:30 – 15:00 Soinujolearen semea\nFilma. Zuzendaria: Fernando Bernues\n(Sarrera gonbidapenarekin da. Irudienean eskuragarri)\nBernardo Atxagaren Soinujolearen Semea eleberrian oinarritutako filma: David hilzorian dago, eta Joseba, txikitako laguna, azken agurra ematera joan da Kaliforniara. Biak ETAko kideak izan ziren, Frankoren Diktaduraren azken urteetan. Davidek bere herritik alde egin behar izan zuen, bere kideek arbuiaturik. Orain, aspaldiko lagun hauek egiari aurre egin beharko diote, azken topaketa honetan.\n15:00 – 16:45 Paddington\nHaurrentzako zinea (ikusi trailerra)\n“Hartzatxo abenturazalea”, mundu mailako arrakasta izan zuen film familiar honen jarraipenean, Paddington Brown familiarekin bizi da Windsor Gardens-en. Bizilangunen artean ezaguna egin da eta b ere alaitasuna eta marmelada nonahi zabaltzen ditu. Ehun urte beteko dituen Izeba Luci-rentzat opari aproposa bilatzen duen ahala, Paddington-ek trokelatutako liburu berezi bat aurkituko du Gruber jaunaren antigualeko gauzen dendan eta hainbat lanetan hasiko da liburua erosi ahal izateko.\n17:00 – 17:30 Agur Etxebeste\nFilma. Zuzendariak: Asier Altuna eta Telmo Esnal\nHurrengo urtean estreinatuko den filmaren aurkezpena\n17:30 – 18:00 Apodaka\nFilm laburra. Zuzendariak: Aitor Alberdi eta Ander Larrañaga\nGanbara batean aurkitutako Super 8 grabatutako irudiekin egindako filma laburra. Proiektors Sormen taldearen abiapuntua.\n18:00 – 19:00 Lope\nZuzendaria: Aitor Lera\nOñatiko herriaren independentzia berreskuratzeko asmoz, 2019ko Udal hauteskundeen atarian Lope de Agirre Oñatira itzuliko da eta Marañoien taldea eratuko du. Lopek, 1561ean “El Dorado” espedizioan bizitako abenturak gogora ekarriko dizkigu, baita Espainiako Felipe erregeari idatzi zion eskutitza ere.\n19:00 – 19:45 Dantza\nDantza dokumentalean oinarritutako dokumental serie baten lehen atalaren aurkezpena\n19:45 – 21:00 Muga deitzen da pausoa\nABENDUAK 9KO PROGRAMAZIOA


Otxandioko Udala - Nola heldu\nAraba eta Bizkaiko lurralde historikoen mugan, neguan zuri, udaberrian orlegi eta udazkenean hori agertzen zaigun herria dugu Otxandio. Gorbeia eta Anboto mendien artean, dotore ageri den garaiera altuko herria dugu Otxandio.\nOtxandiora autobusez, orduro-orduro Bizkaibus konpainiak eskaintzen duen zerbitzuari esker, Bilbo, Galdakao, Bedia, Lemoa, Igorre, Dima zein Ubide bezalako herrietatik hel gaitezke. Horrez gain, Gasteiz, Legutio, Mañari, Izurtza zein Durango herriak zeharkatzen dituen Alsa konpainiaren autobus zerbitzuari eskerrak ere hel gaitezke Otxandioko herrira.\nAutoz aldiz, hainbat tokitik hel badaiteke ere, erarik erosoena Durango eta Gasteiz batzen dituen eta Otxandio herria zeharkatzen duen BI-623 eskualde errepidea erabiltzea da. Beste aukera batzuk Arratia aldetik Barazarreko portua igaroz BI-240 errepidea erabiltzea, Dimako portutik gora zuzenean Otxandiora garamatzan BI-2543 errepidea erabiltzea edota Arrasate/Aramaio aldetik Krutzeta portua igaro eta Oleta auzotik pasatzen den errepidea erabiltzea lirateke.


Bakea, biolentzia eta elkarbizitza: hausnarketarako aukera. :: ikasi :: Udako Euskal Unibertsitatea\nBakea, biolentzia eta elkarbizitza: hausnarketarako aukera.\nHasiera-data: 2015(e)ko azaroaren 14a\nAmaiera-data: 2015(e)ko azaroaren 28a\nOrdutegia: Larunbata. 9:00-13:00/15:00-17:00\nAzken urteetako gertaerek, euskal gizartearen baitan bake prozesu itzulezin bat bultzatzeko beharrezko baldintzen ezarpenean lagundu dute, ez-bortizkerian oinarritutako bizikidetasuna, inklusioa, Giza Eskubideen errespetua, aniztasuna eta adostasuna, aldi berean, oinarri eta helburu izanik.\nIkastaroa hau gonbidapen bat da. Gatazkaren kontzeptua eta bere bizipena birfokatzeko gonbidapena, aurka egiteko prest egotetik jarrera adiskidetzaile eta eraikitzailea adieraztera pasatuz. Elkarrizketa eta topaketarako gonbitea da, ezberdinen arteko elkarrekintza gizatiartzeko, elkarkidetza bideak arakatzeko, arazoak errespetuz kudeatzeko eta desberdintasunaren kudeaketa suntsigarri berria saihestu ahal izateko.\nIkastaroa bi larunbatetan emango da: azaroaren 14an eta 28an.\nIkastaroa hau Oihaneder Euskararen Etxearekin elkarlanean antolatu da.\nBiolentziaren hiru ardatz nagusiak ezagutzea.\nBortizkeriaren ondorioez eta efektuez jabetzea.\nAutokritikari leku ematea.\nBakearen bidea sustatzea.\n1. Biolentziaren hirukia.\n2. Biolentziaren gurpil zoroa.\n3. Biolentziaren efektuak eta ondorioak.\n4. Baketa eta Elkarbizitza.\n5. Autokritika: identitate kolektibo eraikitzaile baterantz.\nBorondatea, autoestimua, ausardia, umiltasuna eta ondradutasuna\n6. Bakearen hirukia.\nBake-kulturaren oinarrizko 3 osagaiak: Biolentzia eza, Sormena eta Enpatia\nBerreraikitzea vs. biolentzia zuzena\nEbazpena vs. biolentzia estrukturala\nAdiskidetzea vs. biolentzia kulturala\nIkastaroa teoriko-praktikoa izanen da. Eduki teorikoak ariketa praktikoekin tartekatuko dira; taldearen eta partaideen ekarpenak jasotzearren, eduki teorikoen barnerapena errazteari begira eta eztabaida sustatzeko asmoz.\nGaiaren inguruan hausnartzeko prest dagoen orori.\nGasteiz, Oihaneder, ikastaroak, gogoeta, giza eskubideak, errespetua, aniztasuna, adostasuna, elkarrekintza, ez-bortizkeria


Balmasedako Udala - Balmasedako Udalak Alkateen Itunaren helburuekin bat egin du\nItuna abiarazi zen 2008. urtetik bederatzigarren euskal udala da atxikimendua erakusten duena.\nAlkateen Itunak udalen konpromisoa eskatzen du, energia eraginkortasun eta energiaren aurrezpen maila handiak lortzeari begira.\nItuna sinatu duten bederatzi euskal udalek Euskadiko biztanleriaren %40 biltzen dute .\nGuztira, Europako 2.100 hiri baino gehiago ari dira egitasmoa garatzen.\nEBen laguntza egitura da Energiaren Euskal Erakundea, Ituna Euskadin garapen egokia bideratzeko\nBalmasedako Udaleko alkate Joseba Mirena Zorrilla eta Eusko Jaurlaritzako Industria eta Energia sailburuorde Xabier Garmendia buru zirela, erakunde biek atxikimendu-dokumentua sinatu dute, eta, beraz, Europar Batzordearen ekimena den Alkateen Itunarekin bat egin du Balmasedako Udalak. Hala, energia aurrezteko Europan ezarritako helburuak, 20-20-20 deritzon ekimenean jasoak, lortzen eta gainditzen saiatuko da udal hori.\nBalmaseda 7.000 biztanle baino gehiago duen udalerria da eta azken urte hauetan lan handia egin du bertako energia egoera hobetzeko. Izan ere, Balmasedako Udalak erabakiak eta neurriak hartu ditu energia eraginkortasuna hobetzeko eta energia iturri garbi eta berriztagarriak bultzatzeko. Hala, 12 kWp-ko potentzia instalatua duten 5 eguzki-instalazio fotovoltaiko, 247 kW-eko 2 instalazio minihidrauliko eta 106 m2-ko azalera hartzen duten 3 eguzki-instalazio termiko daude udalerrian. Horrekin batera, Begiralea izeneko proiektuan parte hartzen ari da, udal eraikin batzuetan energia kontsumoak monitorizatzeko egitasmoa, energia nola kontsumitzen den ezagutzeko xedez, energia kontsumoa hobetzeko erabakiak eta neurriak hartzea ahalbidetzen duena. Ildo horretatik, zenbait neurri zuzentzaile jarri dira abian dagoeneko, adibidez, berokuntzarako gas kontsumoko sistema gauez itzaltzea eta metatutako ur bero sanitarioaren tenperatura jaistea. Horren ondorioz, energia aurrezpen esanguratsua lortu du Balmasedako Udalak.\nAlkateen Ituna sinatzen duten udalek zenbait konpromiso hartzen dute alor batzuetan, eta 2020 urterako Europar Batasunak ezarritako helburuetatik haratago joan nahi dute. Hartara,\nUdalaren egiturak egokitzea, garatu beharreko ekintzak modu egokian egiteko, nahiko giza baliabideak hautatuz, besteak beste.\nEkintza Planaren garapenean parte hartzeko asmoz, tokian tokiko lurralde esparruetan gizarte zibila mobilizatzea.\nJarraipen txostena aurkeztea, Ekintza Planaren ebaluazioa, jarraipena eta kontrola egitea xedea duen txostena bi urtez behin, gutxienez, idatziz.\n“Energiaren Eguna” edo “Alkateen Itunaren Eguna” antolatzea, Europar Batzordearekin eta interesatuta leudekeen beste erakunde batzuekin elkarlanean, energiaren erabilera adimendunak herritarrei dakarzkien onurak eta aukerak zehazki azaltzeko.


Atzo Berlinen egindako gomuta ekitaldia. Gaur beste hamaikak eta astean zehar ere mundu osorik egingo dute bat oroitaldiarekin\nBerlin, Alemania. Gaur duela 84 urte Franco generalaren aliatu ziren Hitlerrek eta Mussolinik bidalitako hegazkinek Gernika bonbardatu eta birrindu zuten, defentsa antiaereorik ez zuen herri honetan merkatu-egunean ziren baserritar eta herritarrak sarraskituz, helburu militarra ez zen populazio zibilaren kontra eginiko mota honetako lehenengo edo lehenengoetako eraso batean (egun batzuk lehenago Durango ere erasotua zuten). Mundu osoan, bereziki euskaldunek, euskal komunitate eta etxeek gomuta ekitaldiak ari dira egiten. Atzo, gaur bereziki, baina aste osoan ere hamaika ekitaldi egingo dira.\nPandemiak kopuru eta tarteak eta partaidetza (aurrez-aurrekoa ala birtuala) baldintzatuta, Euskal Herrian Gernika izango da ekitaldien ardatz, Lehendakaria bera partaide. Baina nazioartean eta Diasporan egingo diren ekitaldien artean, Berlingoa azpimarratu eta ekarriko dugu hona beste guztien ordezkari. Urtero antolatzen du Berlingo 'Gernika' elkarteak, gaur egun hiriko Euskal Etxea denak, bere sortzaile eta kideen artean asko aleman euskaltzaleak direlarik.\nAtzo egin zuten gomuta ekitaldia Berlingo Guernica Platz-en, urtero bezala. Osasun neurriak errespetatuz, hogeita hamar bat jende bildu ziren Gernikako sarraskia eta bertan hildakoak gogoan. Poemak irakurri ziren euskaraz eta alemanez, Jone Bolibar-en klarinete eta Mikel Elgezabal-en biolontxelo musika lagun, Maitia nun zira edota Ala baita bezalako aire hunkigarriekin babesean, 'Gernika' Euskal Etxeko Ainhoa Añorga eta Constanze Lindemann gidari.\nAtzo Berlingo Guernica Platzen egindako ekitaldia, zuzenean eskainitako bideoa\nBertaratu zirenen artean, KFSReko partaideak, Espainiako Enbaxadako Kultur delegatua, Kataluniako gobernuaren delegazioko kidea, Zehlendorfeko Elizbarrutiko eta Udaleko eta euskal elkarteko kideak.\n"Osasun egoera dagoen bezala, ekitaldia egin ahal izaraekin oso pozik gaude", adierazi dio EuskalKultura.eus-i Euskal Etxeko lehendakari Ainhoa Añorgak, "bertaratu ziren guztiei esker biziak emanez" parte hartzeagatik.